sagorsarker/bangla-wikipedia huggingface dataset:
মুক্ত সফটওয়্যার সংজ্ঞা

মুক্ত সফটওয়্যার সংজ্ঞা তৈরী করেছেন রিচার্ড স্টলম্যান, এটি প্রকাশ করা হয় ফ্রি সফটওয়্যার ফাউন্ডেশন থেকে। এর মাধ্যমে মুক্ত সফটওয়্যারের সংজ্ঞা দেয়া হয়েছে, এখানে মুক্ত বলতে এর মূল্য নয় স্বাধীনতা বোঝানে হয়েছে। ‌"মুক্ত" (স্বাধীনতা) সফটওয়্যারের সাথে বিনামূল্যের (শুন্য মূল্য) সফটওয়্যারের পার্থক্য বোঝাতে, নিম্নলিখিত ব্যাখ্যাটি দিয়া হয়েছে: "মুক্ত সফটওয়্যার হচ্ছে একটি স্বাধীনতার বিষয়, মূল্যের বিষয় নয়। এই ধারণাকে বোঝার জন্য, “মুক্ত” কে ভাবুন স্বাধীনভাবে কথা বলার অধিকার হিসেবে, বিনামূল্যের বিয়ার হিসেবে নয়।" মুক্ত সফটওয়্যার সংজ্ঞার পূর্ববর্তী সংস্করণটি প্রকাশ করা হয় ১৯৮৬ সালে। বর্তমানে গনু প্রকল্প ওয়েবসাইটের দর্শন অংশে এটি সংরক্ষিত আছে। এপ্রিল ২০০৮ পর্যন্ত সময়ে এটি ৩৯টি ভাষায় প্রকাশিত হয়েছে। এফএসএফ তাদের অনুমোদিত লাইসেন্সের একটি তালিকা প্রকাশ করেছে।
মুক্ত সফটওয়্যার ফাউন্ডেশন ১৯৮৬ সালে এই সংজ্ঞাটি প্রকাশ করে, যেখানে দুটি বিষয়ে স্বাধীনতায় গুরুত্ব দেয়া হয়েছিল:
আধুনিক সংজ্ঞাতে চারটি বিষয়ে স্বাধীনতা নিশ্চিত করার কথা বলা হয়েছে। শূন্য থেকে তিন পর্যন্ত ক্রম নির্ধারণ করা হয়েছে, কারণ কম্পিউটার সিস্টেমে শূন্য ভিত্তিক নম্বর ব্যবহার করা হয়। নিচে উল্লেখিত চারটি স্বাধীনতার মাধ্যমে মুক্ত সফটওয়্যারে সংজ্ঞা নির্ধারণ করা হয়:
স্বাধীনতা ১ থেকে ৩ পর্যন্ত নিশ্চিত করার জন্য সোর্স কোড প্রবেশাধিকার প্রয়োজন। আর সোর্স কোড ছাড়া এই বিষয়ে পড়াশোনা করা বা সম্পাদনা করার বিষয়টি অস্বাভাবিক।
বেশিরভাগ মুক্ত সফটওয়্যার ছোট কিছু লাইসেন্সের সেট ব্যবহার করে। এগুলোর মধ্যে সবচেয়ে জনপ্রিয় হচ্ছে GNU General Public License, GNU Lesser General Public License, BSD License, মোজিলা পাবলিক লাইসেন্স, MIT License, এবং Apache License।
জুলই ১৯৯৭ সালে, ব্রুস পেরেন্স ডেবিয়ান মুক্ত সফটওয়্যার গাইডলাইনপ্রকাশ করেন। এটি পর্ববর্তীতে ""মুক্ত সোর্স সংজ্ঞা"" নামে মুক্ত সোর্স উদ্যোগ (OSI) এর ক্ষেত্রেও ব্যবহার করা হয়। তবে এটির সাথে পার্থক্য খুব সামান্যই রয়েছে, সেখানে "মুক্ত সফটওয়্যার" এর পরিবর্তে মুক্ত সফটওয়্যারের বিকল্প, "মুক্ত সোর্স সফটওয়্যার" ব্যবহার করা হয়েছে।
উল্লেখযোগ্য মুক্ত সফটওয়্যার:
অমৃতলাল বসু

অমৃতলাল বসু (১৭ই এপ্রিল, ১৮৫৩- ২রা জুলাই, ১৯২৯) ব্রিটিশ আমলের বাঙালি নাট্যকার ও নাট্য অভিনেতা। তার জন্ম হয়েছিল কলকাতায়। নাটক রচনা এবং নাট্যাভিনয়ে সাফল্যের জন্য জনসাধারণের কাছে রসরাজ নামে খ্যাত ছিলেন। গিরিশচন্দ্র ঘোষ ও অর্ধেন্দুশেখর মুস্তফীর উৎসাহে তিনি ন্যাশনাল, গ্রেট ন্যাশনাল, গ্রেট ন্যাশনাল অপেরা কোম্পানি, বেঙ্গল, স্টার, মিনার্ভা ইত্যাদি রঙ্গমঞ্চে সুনামের সাথে অভিনয় করেন। কলকাতা বিশ্ববিদ্যালয় কর্তৃক জগত্তারিণী পদক লাভ করেন। বিশিষ্ট শিক্ষাবিদ ও প্রথম বাঙালি মহিলা এম.এ চন্দ্রমুখী বসু তার সম্পর্কিত বোন।
তিনি কলকাতার কম্বুলিয়াটোলা বঙ্গ বিদ্যালয়ে বাল্যশিক্ষা সম্পন্ন করেন। এরপর কিছু সময়ের জন্য হিন্দু স্কুলে পড়াশোনা করার পর তিনি ১৮৬৯ সালে জেনারেল অ্যাসেম্বলিজ ইন্সটিটিউশন থেকে এন্ট্রান্স পাশ করেন। এরপর দুই বছর কলকাতা মেডিক্যাল কলেজে চিকিৎসাশাস্ত্রে পড়াশোনা করেন। তিনি কাশীতে হোমিওপ্যাথি নিয়ে পড়াশোনা করেন।
কিছু সময়ের জন্য হোমিওপ্যাথি চর্চার পর তিনি সরকারী চিকিৎসক হিসাবে ফোর্টব্লেয়ার যান। স্বল্প সময়ের জন্য পুলিশ বিভাগেও কাজ করেছেন। তিনি ১৮৭২ সালের ৭ই ডিসেম্বর জোড়াসাঁকোতে মধুসূদন সান্যালের বাড়িতে "নীলদর্পণ" নাটকে অভিনয় করেন। পরে ন্যাশনাল, গ্রেট ন্যাশনাল, গ্রেট ন্যাশনাল অপেরা কোম্পানি, মিনার্ভা, স্টার, বেঙ্গল প্রভৃতি রঙ্গমঞ্চে অভিনয় করেন। তিনি মোট চল্লিশটি গ্রন্থ রচনা করেছেন, যাদের মধ্যে চৌত্রিশটি হলো নাটক। তার উল্লেখযোগ্য নাটকগুলো হচ্ছে "তরুলতা" (১৮৯১), "বিমাতা বা বিজয় বসন্ত" (১৮৯৩), "হরিশচন্দ্র" (১৮৯৯), এবং "আদর্শ বন্ধু" (১৯০০)। প্রহসন রচনায় সিদ্ধহস্ত হলেও তিনি এতে রক্ষণশীলতার পরিচয় দিয়েছেন। নারী শিক্ষা ও নারী স্বাধীনতাকে ব্যঙ্গ করে তিনি "তাজ্জব ব্যাপার" প্রহসন রচনা করেন। "একাকার" প্রহসনে নিচু জাতির ইংরেজি শিক্ষার বিরুদ্ধে তীব্র বিদ্রুপ করেন। এছাড়া "কালাপানি" প্রহসনে হিন্দুদের সমুদ্রযাত্রা এবং "বাবু" প্রহসনে দেশের প্রগতিশীল সামাজিক আন্দোলনের পথিকৃৎ ব্রহ্মসমাজকে নিয়ে ব্যঙ্গ করেন।
হাস্যরসাত্মক নাট্যরচনার জন্য তিনি স্বদেশবাসীর কাছে "রসরাজ" উপাধি পেয়েছিলেন। ইংল্যান্ডের যুবরাজের আগমন উপলক্ষে উকিল জগদানন্দের বাড়িতে অনুষ্ঠিত ঘটনাকে ব্যঙ্গ করে রচিত নাটিকা পরিচালনার জন্য আদালতে দণ্ডিত হন। এই ব্যাপারে সরকার মঞ্চাভিনয়ের জন্য ১৮৭৬ সনে আইন রচনা করে।
তার রচিত গ্রন্থের সংখ্যা চল্লিশ এবং তার মধ্যে নাটক চৌত্রিশ। এর মধ্যে উল্লেখযোগ্যঃ
প্রহসন রচনায় অত্যন্ত পারদর্শী ছিলেন। তার কয়েকটি প্রহসনের নাম:
১৮৭২

১৫ আগস্ট - শ্রী অরবিন্দ বা অরবিন্দ ঘোষ, ভারতীয় বাঙালি রাজনৈতিক নেতা, আধ্যাত্মসাধক এবং দার্শনিক। (মৃ.০৫/১২/১৯৫০)
রাজনারায়ণ বসু

রাজনারায়ণ বসু (৭ সেপ্টেম্বর ১৮২৬ - ১৮ সেপ্টেম্বর ১৮৯৯) ছিলেন উনিশ শতকের ভারতীয় বাঙালি চিন্তাবিদ এবং সাহিত্যিক।
বাংলা সাহিত্যের প্রথম সার্থক মহাকাব্য মাইকেল মধুসূদন দত্ত রচিত "মেঘনাদবধ" কাব্য ইংরেজিতে অনুবাদ করেন।
রাজনারায়ণ বসুর জন্ম ১৮২৬ সালের ৭ সেপ্টেম্বর বর্তমান পশ্চিমবঙ্গের দক্ষিণ ২৪ পরগণা জেলার বোড়াল গ্রামে। তার পূর্বপুরুষদের আদিনিবাস ছিল গড় গোবিন্দপুর, কলিকাতা৷
তিনি ব্রাহ্ম ধর্ম গ্রহণ করেছিলেন বলে গোঁড়া হিন্দু সমাজপতিরা তাঁকে তার জন্মস্থান বোড়াল ছাড়তে বাধ্য করেন। তার বক্তৃতার মধ্য দিয়ে অনেককেই জাতীয়তাবাদে উদ্বুদ্ধ করতে পেরেছিলেন। সাথে সাথে তিনি ১৮৭৩ সালে হিন্দু ধর্মের শ্রেষ্ঠত্ব নামে একটি বক্তৃতা দেন যেখানে তিনি হিন্দু ধর্মের শ্রেষ্ঠত্ব পাশ্চাত্য-বিরোধী মনোভাব প্রকাশ করেন। রাজনারায়ণ ১৮৮০-এর দশকের মাঝামাঝি সময়ে বৃদ্ধ হিন্দুর আশা নামে একটি পুস্তিকার মাধ্যমে তিনি ভারতীয় উপমহাদেশের হিন্দুদের একত্রিত হয়ে একটি সংগঠনের অধীনে আসার আবেদন জানিয়েছিলেন। তার মৃত্যুর পর ১৯০৬ সালে তার অনুসারীগণ হিন্দু মহাসভা নামে একটি সংগঠন প্রতিষ্ঠা করেন।
সমাজসংস্কারক হিসেবে তিনি ১৮৫০-এর দশকে বিধবাবিবাহকেও উৎসাহ দিয়েছেন। ১৮৬০ সালে মদ্যপানের বিরোদ্ধে সচেতনতা তৈরির উদ্দেশ্যে তিনি মদ্যপান নিবারণী সভা’ নামে একটি সংগঠন তৈরি করেন। মেদিনীপুর জেলায় তিনি শিক্ষা প্রতিষ্ঠানসহ, গ্রন্থাগারও প্রতিষ্ঠা করেছিলেন।
রাজনারায়ণ বসুর এক ভ্রাতুষ্পুত্র ছিলেন বিপ্লবী সত্যেন্দ্রনাথ বসু, যার প্রেসিডেন্সি জেলে ফাঁসি হয়েছিল। রাজসাক্ষী নরেন গোঁসাইকে গুলি করে হত্যা করার জন্য ২৩ নভেম্বর, ১৯০৮ সনে সত্যেন্দ্র নাথ বসুর ফাঁসি হয়। একাজে তার সহযোগী ছিলেন অপর এক বিপ্লবী কানাইলাল দত্ত।
রাজনারায়ণ বসু কঠ, কেন, মুণ্ডক ও শ্বেতাশ্বেতর উপনিষদ ও মেঘনাদবধ কাব্য ইংরেজিতে অনুবাদ করেন। তার কিছু উল্লেখযোগ্য গ্রন্থ:
১৮ সেপ্টেম্বর ১৮৯৯ সালে রাজনারায়ণ মৃত্যুবরণ করেন।
মাধবী

মাধবী (সংস্কৃত : माधवी, 'মিষ্টি বা মাতাল'), যিনি দৃষাদ্বতী নামেও পরিচিত, একজন রাজকন্যা এবং নারী তপস্বী, যার গল্প হিন্দু মহাকাব্য "মহাভারতে" পাওয়া যায়। তিনি ছিলেন রাজা যযাতির কন্যা।
অর্ধেন্দুশেখর মুস্তফী

অর্ধেন্দুশেখর মুস্তফি (২৫ জানুয়ারী ১৮৫০ — ৫ সেপ্টেম্বর ১৯০৮) ছিলেন একজন বাঙালি অভিনেতা, নাট্য লেখক এবং মঞ্চ ব্যক্তিত্ব। নাট্যজগতে "মুস্তোফী সাহেব" নামে পরিচিত ছিলেন। কলকাতার বাগবাজারে তিনি জন্মগ্রহণ করেন।
মুস্তফি ১৮৫০ সালে ব্রিটিশ ভারতের বাগবাজার, কলকাতায় জন্মগ্রহণ করেছিলেন। তিনি হেয়ার স্কুলে পড়াশোনা করেছেন। মুস্তফি ১৮৬৭ সালে পাথুরিয়াঘাটা রাজপ্রাসাদে "কিছু কিছু বুঝি" নামক ব্যঙ্গ নাটকে অভিনয় করেছিলেন। তিনি বাগবাজার অ্যামেচার থিয়েটার দলে যোগ দেন এবং উপন্যাসিক দিনবন্ধু মিত্রের রচিত "সধবার একাদশীতে" অভিনয় করেন। তিনি গিরিশ চন্দ্র ঘোষের একজন প্রতিদ্বন্দ্বী এবং সহযোগী অভিনেতা হিসাবে পরিচিত ছিলেন। মুস্তফি ঘোষকে ১৮৭২ সালে জাতীয় থিয়েটার প্রতিষ্ঠা করতে সহায়তা করেছিলেন।
বিশ্ববিদ্যালয়ের প্রথাগত যোগ্যতা না থাকলেও ইংরেজি ভাষা ও সাহিত্যের দখল ছিল। গিরিশচন্দ্রের মতে অর্ধেন্দুশেখর যে অংশ অভিনয় করতেন সেই অংশই অননুকরণীয় হতো। অমৃতালাল বসু মুস্তাফিকে "বিধাতার হাতেগড়া অভিনেতা" বলে বর্ণনা করেছিলেন কারণ তিনি একই নাটকে বিভিন্ন ধরনের চরিত্রে অভিনয় করতে পারতেন। "নীলদর্পণে" মুস্তফি প্রতিপক্ষ ইংরেজদের উড সাহেবের চরিত্র-সহ পুরুষ এবং মহিলা উভয় চরিত্রে অভিনয় করেছিলেন।
তিনি কলকাতার একজন সফল নাট্য শিক্ষকও ছিলেন। মুস্তাফি ১৮৭২ থেকে ১৯০৪ সাল পর্যন্ত ভারতীয় জাতীয় থিয়েটার, গ্রেট ন্যাশনাল থিয়েটার, পান্না থিয়েটার, আর্য নাট্য সমাজ, মিনার্ভা, অরোরা এবং স্টার থিয়েটার সহ বিভিন্ন পর্যায়ে অভিনয় করেছিলেন। "বিনার ঝনকার" নামে তিনি একটি বইও লিখেছিলেন।
অর্ধেন্দুকুমার গঙ্গোপাধ্যায়

অর্ধেন্দুকুমার গঙ্গোপাধ্যায় (১লা আগস্ট, ১৮৮১- ৯ই ফেব্রুয়ারি, ১৯৭৪ ) ছিলেন বাঙালি শিল্প সমালোচক এবং অধ্যাপক, প্রখ্যাত চিত্রশিল্পী, শিল্পের ইতিহাসের রসসন্ধানী ও সঙ্গীতসাধক। অর্ধেন্দুকুমার 'ও সি গাঙ্গুলী' নামেই পরিচিত ছিলেন। 
অর্ধেন্দুকুমার গঙ্গোপাধ্যায়ে র জন্ম কলকাতার বড়বাজার অঞ্চলে। পিতার নাম অর্ঘপ্রকাশ গঙ্গোপাধ্যায়। মেট্রোপলিটন ইনস্টিটিউশন বড়বাজার শাখা হতে ১৮৯৬ খ্রিস্টাব্দে এন্ট্রান্স পাশ করে কলকাতার প্রেসিডেন্সি কলেজে ভর্তি হন। ১৯০০ খ্রিস্টাব্দে ইংরাজীতে অনার্স নিয়ে বি.এ পাশের পর গ্রেগরি জোনসের প্রযুক্তি প্রতিষ্ঠান হতে প্রযুক্তি পরীক্ষায় সসম্মানে উত্তীর্ণ হন। পরবর্তীতে আইন পাশ করে আইন ব্যবসা গ্রহণ করলেও শিল্প ও সঙ্গীত ছিল তার সাধনার বিষয়।
মৃত্তিকার মাতামহ শ্রীনাথ ঠাকুরের কাছে তিনি শিল্পের প্রেরণা পান। প্রথম ছবি আঁকেন তেরো বছর বয়সে। গগনেন্দ্রনাথ ও অবনীন্দ্রনাথ- সহ ঠাকুরবাড়ির সঙ্গে তার বিশেষ যোগ ছিল। অর্ধেন্দুকুমার Indian Society of Oriental Art এর অন্যতম প্রতিষ্ঠাতা ও সচিব ছিলেন। সোসাইটির পত্রিকা 'রৃপম' ছিল তার অসাধারণ প্রতিভা ও নৈপুণ্যের এক উজ্জ্বল পরিচায়ক। ১৯১৪ খ্রিস্টাব্দে প্যারিসের বিখ্যাত প্রদর্শনীতে অবনীন্দ্র বিদ্যালয়ের প্রতিটি শিল্পীর ছবি তিনিই প্রেরণ করেন। ১৯৪৩ খ্রিস্টাব্দে কলকাতা বিশ্ববিদ্যালয়ে বাগেশ্বরী অধ্যাপক নিযুক্ত হলে অ্যাটর্নির পেশা ত্যাগ করেন। ভারতীয় শিল্প ও শিল্পকলা নিয়ে চীন মায়ানমার (ব্রহ্মদেশ) ও অন্যান্য অনেক স্থানে বক্তৃতা দিয়েছেন। ললিতকলা একাডেমী, এশিয়াটিক সোসাইটি ও বহু প্রতিষ্ঠান তাঁকে সম্মানিত করেছে। কলকাতার ভবানীপুর অঞ্চলে অর্ধেন্দুকুমার গঙ্গোপাধ্যায়ের স্মরণে এক রাজপথের নামাঙ্কন 'ও সি গাঙ্গুলী সরণি' করা হয়।
ইংরেজি গ্রন্থ:
বাংলা গ্রন্থ:
অর্ধেন্দুকুমার গঙ্গোপাধ্যায় ১৯৭৪ খ্রিস্টাব্দের ৯ ই ফেব্রুয়ারি প্রয়াত হন।
সুবোধচন্দ্র সেনগুপ্ত ও অঞ্জলি বসু সম্পাদিত সাহিত্য সংসদ কলকাতা প্রকাশিত 'সংসদ বাংলা চরিতাভিধান' প্রথম খণ্ডপঞ্চম সংস্করণ তৃতীয় মুদ্রণ পৃষ্ঠা ৪৮ দ্রষ্টব্য।
অসিতবরণ মুখোপাধ্যায়

অসিতবরণ পুরো নাম অসিতবরণ মুখোপাধ্যায় (১৯ নভেম্বর, ১৯১৩ — ২৭ নভেম্বর, ১৯৮৪ ছিলেন ভারতের বাংলা চলচ্চিত্রের খ্যাতনামা অভিনেতা, গায়ক ও নাট্যব্যক্তিত্ব।
অসিতবরণের জন্ম ব্রিটিশ ভারতের কলকাতায় ১৯১৩ খ্রিস্টাব্দের ১৯ নভেম্বর। জ্ঞানপ্রকাশ ঘোষের কাছে তবলা বাজানো শিখে তিনি তবলাবাদক হিসাবে কলকাতা বেতারে এবং পরে গ্রামোফোন কোম্পানিতে চাকরি করেন। তার সুন্দর কণ্ঠের জন্য তিনি মাঝে মাঝে গানও গাইতেন। নিখিল ভারত সংগীত সম্মেলনে তার তবলা-বাজানা শুনে পাহাড়ী সান্যাল তার সাথে আলাপ করে তাঁকেনিউ থিয়েটার্সে নিয়ে আসেন অভিনয়ের জন্য। তার আগেই অবশ্য তবলা-বাজনা দিয়ে চলচ্চিত্র জগতের সঙ্গে সম্পর্কের সূচনা হয়েছিল।
প্রথম নায়ক হিসাবে অভিনয় করেন "কাশীনাথ" ছবিতে। হিন্দি "পরিণীতা" ছায়াছবি থেকে তিনি নায়ক হিসাবে সর্বভারতীয় স্বীকৃতি পান,আর সারা ভারতে তার জনপ্রিয়তা ছড়িয়ে পড়ে "ওয়াপস" ছায়াছবি থেকে। ওই ছবিতে তার কণ্ঠের গান "হাম কোচোয়ান,হাম কোচোয়ান" গানটি তাকে রাতারাতি বিখ্যাত করে দেয়। 'চলাচল','পঞ্চতপা','মা' প্রভৃতি ছবিতে তার দুর্দান্ত অভিনয় ক্ষমতারপরিচয় পাওয়া যায়। বাংলার চলচ্চিত্র জগতের মহানায়ক উত্তমকুমারের দৃষ্টিতে সেসময় অসিতবরণ ছিলেন "আদর্শ নায়ক"। চলচ্চিত্র জগতে তার ডাকনাম ছিল 'কালোদা'। মঞ্চাভিনেতা হিসাবেও তার খ্যাতি ছিল। 'রসরঙ্গ' নামে একটি নাট্যদল তৈরি করেছিলেন। তিনি এই দলের মাধ্যমে শেষজীবনে শোভাবাজার বি কে পালের বাড়িতে নুটু মুখোপাধ্যায়ের সহযোগে শ্রীশ্রীরামকৃষ্ণদেবের জীবনের ঘটনাবলি সংগীত আকারে পরিবেশন করতেন। ঠাকুরের কথকতা পরিবেশন করতেন। মাত্র চার বছরের মধ্যে পর পর তিনটি সুপারহিট ছবিতে অসাধারণ গান গেয়ে শ্রোতা-দর্শকদের মুগ্ধ করার বিরল নজির তিনিই স্থাপন করেছিলেন।
খ্যাতনামা গায়ক-নায়ক অসিতবরণ ১৯৮৪ খ্রিস্টাব্দের ২৭ নভেম্বর কলকাতায় প্রয়াত হন।
অশোক বড়ুয়া

অশোক বড়ুয়া (জন্ম: ১৩ নভেম্বর, ১৯২১ - মৃত্যু: ৯ সেপ্টেম্বর, ১৯৬৮) ছিলেন বাঙালি লেখক। চট্টগ্রামের ফটিকছড়ির হাইদচকিয়া গ্রামে অশোক বড়ুয়ার জন্ম। তিনি কবিতা, নাটক, গল্প, প্রবন্ধ ও গান রচনা করে সুনাম অর্জন করেন। তার প্রকাশিত গ্রন্থের মধ্যে রয়েছে মান্স কবি, চন্দ্রগোমী ইত্যাদি।
অশোক বড়ুয়া ১৯৩৯ সালে ফটিকছড়ি করোনেশন আদর্শ উচ্চ বিদ্যালয় থেকে ম্যাট্রিকুলেশন পাশ করার পর কানুনগোপাড়া স্যার আশুতোষ কলেজে উচ্চ মাধ্যমিকে ভর্তি হন কিন্তু ১৯৩৯ সালে দ্বিতীয় বিশ্বযোদ্ধ শুরু হলে তিনি ব্রিটিশ রাজকীয় বিমান বাহিনীর অধীনে দক্ষিণ-পূর্ব এশিয়া অঞ্চলে চিকিৎসা দলের সাথে কাজ করেন। যুদ্ধের পর সেখান থেকে কলকাতার একটি ওষুধ কোম্পানিতে কাজ করেন। এরপর ১৯৪৭ সালে দেশ বিভাগের পর চট্টগ্রামে ফিরে আসেন এবং সেখানে আগমনের পর সেখানকার বিভিন্ন বাণিজ্যিক প্রতিষ্ঠানে আয়কর হিসেবের খাতা লেখার কাজ করতেন। পরবর্তিতে তিনি ‘বৌদ্ধ সংস্কৃতি সঙ্ঘ’ নামে একটি প্রতিষ্ঠান প্রতিষ্ঠা করেন ও এর সভাপতির দায়িত্ব পালন করেন। এছাড়াও তিনি অবিভক্ত পাকিস্তানের 'পাকিস্তান বৌদ্ধ সমিতি'র সাহিত্য ও সংস্কৃতি বিষয়ক সম্পাদক ছিলেন।
চট্টগ্রামে অবস্থানকালীন অশোক ‘পারমিতা’ এবং 'বিশ্বমৈত্রী’ নামক অঞ্চলিক সাময়িক পত্র সম্পাদনা করতেন এবং মূলত সেসময় থেকেই লেখালেখি শুরু করেছিলেন। তিনি মূলত সাময়িকীর জন্য বিভিন্ন কবিতা, গল্প, প্রবন্ধ ও গান রচনা করে জনপ্রিয়তা অর্জন করেন। তার উল্লেখযোগ্য গ্রন্থগুলো হলো "মানস কবি ও চন্দ্রগোমী" প্রভৃতি।
অশ্বিনীকুমার দত্ত

অশ্বিনীকুমার দত্ত (২৫শে জানুয়ারি, ১৮৫৬-৭ই নভেম্বর, ১৯২৩) ছিলেন একজন বাঙালি রাজনীতিবিদ, সমাজসেবক এবং লেখক।
অশ্বিনীকুমার দত্ত বরিশালের গৌরনদীর বাটাজোর গ্রামে জন্মগ্রহণ করেন। তার পিতা ছিলেন সাব-জজ ব্রজমোহন দত্ত। কলকাতার প্রেসিডেন্সি কলেজ থেকে এফ এ পাশ করেন ও ১৮৭৯ সালে এলাহাবাদ থেকে মাত্র ২৩ বছর বয়েসে আইন (বি.এল) পাশ করেন তিনি। ওই বছর তিনি শ্রীরামপুরের চাতরা উচ্চ ইংরেজি বিদ্যালয়ে প্রধান শিক্ষক হিসেবে যোগদান করেন।
বরিশালে বিভিন্ন সমাজহিতৈষী ও কল্যাণমূলক রাজনৈতিক কর্মকাণ্ডের কারণে তিনি সুপরিচিত ছিলেন। জাতীয়তাবাদী রাজনীতি, জনকল্যাণ ও উন্নয়নমূলক কাজকর্মের জন্যে তাকে মহাত্মা অশ্বিনীকুমার বা আধুনিক বরিশালের রূপকার বলে অভিহিত করা হতো। দুর্নীতি, সামাজিক গোঁড়ামি, কুসংস্কার ইত্যাদির বিরুদ্ধে ও গণতান্ত্রিক আন্দোলনে নিবেদিত প্রান ছিলেন তিনি। দুর্ভিক্ষে অতুলনীয় সেবাকাজে, চা বাগান শ্রমিকদের ওপর অত্যাচারের প্রতিবাদে তিনি ছিলেন নিবেদিতপ্রাণ, ক্লান্তিহীন নেতা। চারণকবি মুকুন্দ দাস ও রাজনীতিবিদ আবুল কাশেম ফজলুল হকের খ্যাতি ও প্রতিষ্ঠায় তার সর্বাত্মক অবদান ছিল। বরিশাল শহরে নিজের দান করা এলাকায় পিতার নামে ব্রজমোহন বিদ্যালয় ও ব্রজমোহন কলেজ প্রতিষ্ঠা করেন। গভীর নিষ্ঠার সঙ্গে কুড়ি বছর বিনা বেতনে কলেজে শিক্ষাদান করেছেন। তিনি বরিশাল শহরে স্ত্রী শিক্ষার্থে একটি বালিকা বিদ্যালয়ও প্রতিষ্ঠা করেছিলেন। ১৯০৫-১৯১১ সালের বঙ্গভঙ্গ আন্দোলনের সময় জাতীয় নেতার স্থান লাভ করেন তিনি। ভারতীয় জাতীয় কংগ্রেস দলের মাদ্রাজ অধিবেশনে বাংলার প্রতিনিধিত্ব করেন। জাতীয় কংগ্রেসকে প্রাসাদ রাজনীতি থেকে সাধারণ জনগণের মধ্যে নিয়ে আসার প্রথম কারিগর অশ্বিনীকুমার দত্ত। তার প্রতিষ্ঠিত 'স্বদেশ বান্ধব সমিতি'র স্বেচ্ছাসেবকদের সাহায্যে বরিশালকে স্বদেশী আন্দোলনের একটি শক্তিশালী কেন্দ্রে পরিণত করেছিলেন। জেলার সর্বত্র এর ১৬০ টিরও বেশি শাখা ছিল এই সমিতির। ব্রিটিশ পুলিশ তাকে বরিশালে গ্রেপ্তার করে ও ১৯০৮ সালে তার সমিতি নিষিদ্ধ করে। তাকে ১৯১০ সাল পর্যন্ত লক্ষ্মৌ জেলে বন্দি রাখা হয়। ১৯২১ সালে মহাত্মা গান্ধী প্রথম বরিশালে এসে অশ্বিনীকুমার দত্তকে জেলার অদ্বিতীয় নেতা হিসেবে শ্রদ্ধা জ্ঞাপন করেছিলেন। কলকাতায় রাজনারায়ণ বসুর প্রভাবে ব্রাহ্মধর্মে আকৃষ্ট হন ও ১৮৮২-তে বরিশালে ব্রাহ্মসমাজের সদস্যপদ গ্রহণ করেন।
অহীন্দ্র চৌধুরী

অহীন্দ্র চৌধুরী (৬ই আগস্ট, ১৮৯৫ - ৫ই নভেম্বর, ১৯৭৪) একজন ভারতীয় অভিনেতা, পরিচালক, মঞ্চনাটকশিল্পী এবং বায়স্কোপ নাটক ভিত্তিক কলকাতা কেন্দ্রিক শিল্প প্রতিষ্ঠান "ফটো প্লে সিন্ডিকেট" এর সহ-প্রতিষ্ঠাতা। ১৯৫৮ সালে সংগীত নাটক অকাদেমি পুরস্কার বিজয়ী। চলচ্চিত্রজগতে তার অবদানের জন্য ১৯৬৩ সালে ভারত সরকার, ভারতের চতুর্থ বেসামরিক পদক পদ্মশ্রী তাকে প্রদান করেন। 
অহীন্দ্র চৌধুরী ১৮৯৬ সালের ৬ আগস্ট ভারতের পশ্চিম বঙ্গের কলকাতার চক্রবেড়িয়াতে জন্ম গ্রহণ করেন। চক্রবেড়িয়ার "শিশু বিদ্যালয়" থেকে তিনি তার প্রাথমিক শিক্ষা অর্জন করেন, পরবর্তীতে ১৯১১ সালে কলকাতার "লন্ডন মিশনারি" থেকে শিক্ষা জীবন সমাপ্ত করেন। ১৯২১ সালে প্রফুল্ল ঘোষের সাথে বায়স্কোপ নাটকের প্রতিষ্ঠান "ফটো প্লে সিন্ডিকেট" প্রতিষ্ঠা করেন এবং এর মধ্য দিয়েই তিনি চলচ্চিত্র জগতে পা রাখেন। এর দুই বছর পর হেমচন্দ্র মুখার্জি পরিচালিত ও অভিনীত "Soul of a Slave" চলচ্চিত্রের চিত্রনাট্য লিখেন। 
১৯৩১ সালে জ্যোতিষ বন্দ্যোপাধ্যায়ের "ঋষির প্রেম" চলচ্চিত্রে অভিনয়ের মাধ্যমে তিনি অভিনয় জগতে পা রাখেন। ১৯৫৭ সালের ১১ই সেপ্টেম্বর কলকাতার মিনারভা থিয়েটারে "শাজাহান" নামের নাটকে অভিনয়ের মাধ্যমে তিনি অভিনয় জগত হয়ে অবসর নেন। বছর কয়েকপর, ১৯৭৪ সালে তাকে আবারও "শ্রাবণ সন্ধ্যা" নামের একটি চলচ্চিত্রে দেখা যায়। তিনি ৮৯টি চলচ্চিত্রে অভিনয় করেন, "Soul of a Slave" চলচ্চিত্রের চিত্রনাট্য লিখেন এবং দুটি চলচ্চিত্র পরিচালনা করেন। 
১৯৭৪ সালের ৪ নভেম্বর, ৮০ বছর বয়সে তিনি পরলোক গমন করেন।
দানিউব নদী

দানিউব ("') ইউরোপের দ্বিতীয় দীর্ঘতম নদী। এটি ইউরোপ মহাদেশের অন্যতম প্রধান পরিবহন পথ। ইউরোপের প্রধান নদীগুলির মধ্যে কেবল দানিউবই পূর্ব-পশ্চিমে প্রবাহিত হয়। জার্মানির সোয়ার্টজওয়াল্ড (জার্মান ভাষায়: Schwarzwald অর্থাৎ "কৃষ্ণবন") অঞ্চলে এর উৎপত্তি। সেখান থেকে এটি পূর্বদিকে প্রায় ২৮৫০ কিমি প্রবাহিত হয়ে রুমানিয়ার উপকূলে কৃষ্ণ সাগরে পতিত হয়েছে। রুমানিয়ায় নদীর মোহনা থেকে জার্মানির উল্‌ম (জার্মান ভাষায়: Ulm "উল্‌ম্‌") শহর পর্যন্ত প্রায় ২৬০০ কিমি পর্যন্ত নদীটি নৌপরিবহনের জন্য অনুকূল। দানিউবের প্রায় ৩০০-র মত উপনদী আছে, এদের মধ্যে ৬০টি নৌপরিবহনের অনুকূল। দানিউব নদীর উপত্যকার আয়তন প্রায় ৭৭৭,০০০ বর্গ কিমি এবং এই উপত্যকা জার্মানি, অস্ট্রিয়া, স্লোভাকিয়া, হাঙ্গেরি, সার্বিয়া, ক্রোয়েশিয়া, বসনিয়া ও হার্জেগোভিনা, স্লোভেনিয়া, রোমানিয়া, বুলগেরিয়া, ও ইউক্রেনে বিস্তৃত। এই নদীর উপর অবস্থিত গুরুত্বপূর্ণ শহরগুলির মধ্যে আছে জার্মানির উল্‌ম, রেগেন্সবুর্গ ও পাসাউ; অস্ট্রিয়ার লিন্‌ৎস ও রাজধানী ভিয়েনা; স্লোভাকিয়ার রাজধানী ব্রাতিস্লাভা; হাঙ্গেরির রাজধানী বুদাপেশ্‌ৎ; সার্বিয়ার রাজধানী বেলগ্রেড এবং রুমানিয়ার গালাতি ও ব্রাইলা। দানিউব নদী খালের মাধ্যমে মাইন, রাইন ও ওডার নদীর সাথে যুক্ত এবং এর ফলে কৃষ্ণ সাগর ও উত্তর সাগরের মধ্যে বাণিজ্যিক যোগসূত্র স্থাপিত হয়েছে। লিন্‌ৎস ও ভিয়েনার মধ্যবর্তী দানিউব উপত্যকা এর প্রাকৃতিক সৌন্দর্যের জন্য বিখ্যাত।
পৃথিবীর প্রাচীনতম সভ্যতার উন্মেষ ঘটেছিল যেসব স্থানে সেসবের মধ্যে দানিউব উপত্যকা অন্যতম।
দানিউব প্রায় ২০ মিলিয়ন মানুষের জন্য পানীয় জলের উত্‍স।
প্রগণ্ডাস্থি

প্রগণ্ডাস্থি () বাহু বা সম্মুখ পদের (প্রানীদের) একটি দীর্ঘাস্থি যা কাঁধ হতে কনুই পর্যন্ত বিস্তৃত। কঙ্কালে এটি অংসফলক (scapula) ও অন্তঃপ্রকোষ্ঠাস্থি (ulna) র মধ্যবর্তী। এটি নাম্নে বর্নিত তিনটি অংশে বিভক্ত:
স্কন্ধ্যাস্থি (scapula) ও বক্ষ প্রাচীরের মাঝে কোষ(bursa) অবস্থিত, যা বক্ষ প্রাচীরের উপর দিয়ে স্কন্ধ্যাস্থির চলাচল সহজ করে। কাঁধের নড়াচড়া প্রকৃতপক্ষে গ্লিন-প্রগণ্ডাস্থিয় সন্ধির নড়াচড়া এবং বক্ষ প্রাচীরের উপর স্কন্ধ্যাস্থির চলাচলের যৌথ কর্ম।
প্রগণ্ডাস্থির শেষপ্রান্ত (কনুইয়ে) প্রকোষ্ঠাস্থির(Ulna) সংগে হিন্জ(hinge) সন্ধি তৈরি করে, যা শুধু ভাঁজ ও প্রসারন করতে দেয়। এটি প্রগণ্ডাস্থির কপিকলউপাস্থিতে(trochlea) সংঘটিত হয়। প্রগণ্ডাস্থির এই প্রান্তের দুটি উচু গহ্বর (মুকুটাস্থিয় খাজ ও ওলিক্রেনন খাজ) প্রকোষ্ঠাস্থিকে নড়ার জায়গা দেয়, কিন্তু অতি-ভাঁজ/প্রসারনকে প্রতিরোধ করে।
প্রগণ্ডাস্থির ক্যাপিচুলাম(capitulum) এবং আনুপ্রকোষ্ঠাস্থির(radius) মাথার মধ্যে একটি পিভট(pivot) সন্ধি আছে। এটি আনুপ্রকোষ্ঠাস্থির মাথাকে উপর ও চিত হতে দেয়।
প্রগণ্ডাস্থিতে অনেক ধরনের পেশী সংযুক্ত থাকে, যা কাঁধ ও কনুইয়ের নড়াচড়া করতে সাহায্য করে।
রোটেটর কাফ্ পেশী "নিকটবর্ত" প্রগণ্ডাস্থিতে সংযুক্ত থাকে, এবং কাঁধ হতে হাতকে গোড়াতে ও বাইরের দিকে নিতে পারে।
কিছু কলাচী(forearm) পেশীও, (যেমন প্রনেটর টেরেস এবং কব্জির ফ্লেক্সরস ও এক্সটেন্সর) "দূরবর্তী" প্রগণ্ডাস্থিতে সংযুক্ত থাকে।
প্রগাণ্ডাস্থির সম্মুখবর্তী ও নিম্নবর্তী স্থনচ্যুতি একটি সবচেয়ে সাধারণ ধরনের কাঁধ (গ্লিনোহিউমোরাল সন্ধি) স্থনচ্যুতি। এই স্থনচ্যুতির ফলে এ্যাক্সিলারি স্নায়ু বা এ্যাক্সিলারি ধমনী আঘাতপ্রাপ্ত হওয়ার সম্ভাবনা থাকে। এই স্থনচ্যুতির চিহ্ন ও লক্ষণগুলো হলো: কাঁধের স্বাভাবিক দেহরেখার(contour) অনুপস্থিতি, এ্যাক্রমিয়নের নিচে দেবে যায় যা হাত দিয়ে অনুভব করা যায়, এবং প্রগাণ্ডাস্থির মাথা বগলের(axilla) (বাহুমূল) নিচে অনুভব করা য়ায়।
প্রগাণ্ডাস্থির ইংরেজি নাম 'Humerus', 'Humour' বা হাস্যরসের সমলেখ শব্দ, ফলে কখনও কখনও এটি পপ কালচারে 'the funny bone' হিসাবে ব্যবহৃত হয়। অধিকন্তু, funny bone প্রকৃতপক্ষে কোন অস্থি নয়, এটি প্রগাণ্ডাস্থির শেষপ্রান্তে কনুইয়ের কাছের আলনার স্নায়ুকে বোঝায়। দুর্ঘটনাবসত ফানি বোন্সে আঘাত লাগলে শির শির অনুভূতি (বা 'funny' feeling) হয়, এবং প্রচন্ড ব্যথা বোধ হওয়ার সম্ভাবনা থাকে। কিচুক্ষেত্রে ফানি বোন্সে আঘাত করাকে আনেকে হাস্যরসের পর্যায়ে ফেলে এবং প্রতিদানে কিচু গালমন্দো হজম করে।
সম-অবিচ্ছিন্ন চিত্রণ

গণিতের টপোগণিত শাখায় সম-অবচ্ছিন্ন চিত্রণ (ইংরেজি ভাষায়: Homeomorphism বা Topological isomorphism) বলতে দুইটি টপোজগতের মধ্যে এদের টপোগাণিতিক ধর্মের সাপেক্ষে এক বিশেষ ধরনের সমচিত্রণকে বোঝায়। দুইটি টপোজগতের মধ্যে সম-অবিচ্ছিন্ন চিত্রণ সম্ভব হলে বলা হয়, এই দুইটি সম-অবিচ্ছিন্নভাবে চিত্রণযোগ্য (homeomorphic)। অর্থাৎ টপোগাণিতিক দৃষ্টিকোণ থেকে এরা অভিন্ন।
সাধারণভাবে বলতে গেলে টপোজগৎ হচ্ছে এক ধরনের জ্যামিতিক বস্তু, আর সম-অবিচ্ছিন্ন চিত্রণ হচ্ছে বস্তুটিকে অবিচ্ছিন্নভাবে টেনে-মুচড়ে নতুন আকারের বস্তুতে রূপ দেয়া। সুতরাং একটি বর্গ এবং একটি বৃত্ত সম-অবিচ্ছিন্নভাবে চিত্রণযোগ্য। টপোগণিতবিদদের নিয়ে বহুল প্রচলিত একটি ঠাট্টা আছে যে তারা কফি কাপ থেকে ডোনাট পৃথক করতে পারেন না, কেননা তাত্ত্বিকভাবে একটি ডোনাটকে টেনে মুচড়ে একটি কফি কাপের আকার দেয়া সম্ভব (ছবিতে দেখুন)।
ব্যবস্থা পরিচালনা বিজ্ঞান

ব্যবস্থা পরিচালনা বিজ্ঞান বা সাইবারনেটিক্‌স () জ্ঞানের একটি আন্তঃশাস্ত্রীয় ক্ষেত্র, যেখানে প্রাকৃতিক জীব বা জৈবিক ব্যবস্থা এবং মানবনির্মিত কৃত্রিম যন্ত্র, যান্ত্রিক ব্যবস্থা, ইলেকট্রনীয় ব্যবস্থা (যেমন পরিগণক যন্ত্র বা কম্পিউটার) ও যান্ত্রিক-ইলেকট্রনীয় মিশ্র ব্যবস্থা (যেমন যন্ত্রমানব বা রোবট), সামাজিক ব্যবস্থা (যেমন কোনও মনুষ্য প্রতিষ্ঠান বা সংগঠন), ইত্যাদি সব ধরনের জটিল ব্যবস্থার তুলনামূলক অধ্যয়নের মাধ্যমে এ ধরনের ব্যবস্থার অভ্যন্তরে উপাদানগুলির মধ্যে কীভাবে আন্তঃক্রিয়া অর্থাৎ তথ্যের আদানপ্রদান বা যোগাযোগ সম্পাদিত হয়, এইসব তথ্য কীভাবে প্রক্রিয়াজাত ও সঞ্চিত হয় ও স্বয়ং-নিয়ন্ত্রণ প্রক্রিয়াতে পুনর্নিবিষ্ট তথ্যের প্রেক্ষিতে ব্যবস্থাটি কীভাবে নিজের আচরণ নিয়ন্ত্রণ করে, অভ্যন্তরীণ স্থিতিশীলতা বজায় রাখে ও কোনও কাঙ্ক্ষিত লক্ষ্যের অভিমুখে নিজেকে পরিচালিত করে, তার একটি সাধারণীকৃত গবেষণা করা হয়। ব্যবস্থা পরিচালনা বিজ্ঞানে জটিল ব্যবস্থাসমূহের একটি সাধারণ তত্ত্ব নির্মাণের চেষ্টা করা হয়, যেখানে এই জটিল ব্যবস্থাগুলি কী উপাদানে নির্মিত (যান্ত্রিক, ইলেকট্রনীয়, জৈব বা অন্য কিছু), তা মুখ্য নয়। এতে প্রাণী বা জীবদেহের মস্তিষ্ক (নিয়ন্ত্রণ কেন্দ্র) ও স্নায়ুতন্ত্র এবং কম্পিউটার ও অন্যান্য ইলেকট্রনীয় স্বয়ংক্রিয় পুনর্নিবেশ চক্রভিত্তিক যোগাযোগ ও নিয়ন্ত্রণ ব্যবস্থাদির কর্মপদ্ধতির মধ্যে তুলনা করা হয়। এই আন্তঃশাস্ত্রীয় গবেষণাতে গণিত, স্নায়ুশারীরবিজ্ঞান, যোগাযোগ তত্ত্ব, তথ্য তত্ত্ব এবং নিয়ন্ত্রণ তত্ত্বের ধারণা ও মূলনীতিগুলি প্রয়োগ করা হয়।
১৯৪০-এর দশকে মার্কিন গণিতবিদ নরবার্ট উইনার ও মেক্সিকীয় স্নায়ুশারীরবিজ্ঞানী আর্তুরো রোসেনব্লুয়েত ইংরেজিতে নতুন এই বিজ্ঞানটির নামকরণ করেন "সাইবারনেটিকস"। সাইবারনেটিক্‌স পরিভাষাটি গ্রিক "কিবেরনেতেস" (যার অর্থ "নৌকার মাঝি, কর্ণধার বা কাণ্ডারি") কথাটি থেকে এসেছে, যার মাধ্যমে নিয়ন্ত্রণ ও পথনির্দেশনা ধারণা দুটির প্রতি নির্দেশ করা হয়েছে। যেসব কলাকৌশলের মাধ্যমে তথ্যকে কাঙ্ক্ষিত কাজে রূপায়িত করা যায়, সেগুলি নিয়ে গবেষণা করতে গিয়ে ব্যবস্থা পরিচালনা বিজ্ঞান বা সাইবারনেটিক্‌সের উদ্ভব হয়। দ্বিতীয় বিশ্বযুদ্ধের সময় সামরিক ক্ষেত্রে ইলেকট্রনীয় মস্তিষ্ক ও স্বয়ংনিয়ন্ত্রিত যন্ত্র নিয়ে গবেষণা এই শাস্ত্রের জন্ম দেয়।
সামাজিক বিজ্ঞানগুলিতেও ব্যবস্থা পরিচালনা বিজ্ঞানে প্রয়োগ রয়েছে। এক্ষেত্রে জীবিত ও যান্ত্রিক সত্তার সমন্বয়ে গঠিত ও পুনর্নিবেশ চক্রবিশিষ্ট ব্যবস্থাদির অভ্যন্তরে উপাদানগুলির মধ্যবর্তী আন্তঃক্রিয়াসমূহ অধ্যয়ন করা হয়। একটি বিশেষ আগ্রহের বিষয় হল কীভাবে মানবসমাজ ব্যবস্থাসমূহের যান্ত্রিকীকরণ ও স্বয়ংক্রিয়করণের সাথে আন্তঃক্রিয়া সম্পাদন করে, তার অধ্যয়ন।
বাকিংহাম প্রাসাদ

বাকিংহাম প্রাসাদ ব্রিটিশ রাজ পরিবারের লন্ডনের বাসস্থান এবং বর্তমানে পৃথিবীতে বিদ্যমান বৃহত্তম রাজকীয় প্রাসাদ। প্রসাদটি রাজ পরিবারের বিভিন্ন রাজকীয় অনুষ্ঠান অবসরকালীন বিনোদনের জন্য নির্মিত হয়েছিল, বর্তমানে এটি একটি পর্যটক আকর্ষণ। নির্মাণ কালে প্রাসাদটির নাম ছিল বাকিংহাম হাউজ। এটি ১৭০৩ সালে বাকিংহামের ডিউক জন শেফিল্ডের জন্য নির্মাণ করা হয়েছিল, পরবর্তীতে রাজা তৃতীয় জর্জ ১৭৬২ সালে তার ব্যক্তিগত বাসভবন হিসেবে এটি অধিকৃত করেন। পরবর্তী ৭৫ বছরে এটি আরও সম্প্রসারণ করা হয়। সম্প্রসারণের মূল দায়িত্ব পালন করেন স্থপতি জন ন্যাশ ও এডওয়ার্ড ব্লোর। তারা রাজদরবারের চারপাশে তিনটি শাখা নির্মাণ করেন। বাকিংহাম প্রাসাদ সর্বশেষ ১৮৩৭ সালে রাণী ভিক্টোরিয়ার সিংহাসন আরোহণ কালে ব্রিটিশ রাজ পরিবারের রাজকীয় কাজে ব্যবহৃত হয়েছিল। সর্বশেষ কাঠামোগত সম্প্রসারণ হয়েছিল ভিক্টোরীয় যুগে।
ব্রিটিশ জাদুঘর

ব্রিটিশ মিউজিয়াম যুক্তরাজ্যের লন্ডনের ব্লুমসবারি এলাকায় অবস্থিত মানুষের ইতিহাস এবং সংস্কৃতির একটি জাদুঘর, যা বিশ্বের সবচেয়ে বড় জাদুঘরগুলোর মধ্যে অন্যতম একটি জাদুঘর। বিশ্বের সব অঞ্চলের মানুষের সাংস্কৃতির শুরু থেকে বর্তমান পর্যন্ত, প্রায় ১৩ মিলিয়ন নিদর্শন এই জাদুঘরে সংরক্ষিত আছে। জাদুঘরের শুরু থেকে বর্তমান পর্যন্ত মানব সংস্কৃতির নথিপত্র এখানে সংরক্ষিত আছে। বর্তমানে অনেক মানুষ এখানে নিজের অবসর সময়ে ভ্রমণ করতে যায়।
জাদুঘরটি ১৭৫৩ সালে প্রতিষ্ঠিত হয়েছিল, যা মূলত অ্যাংলো-আইরিশ চিকিৎসক এবং বিজ্ঞানী স্যার হ্যান্স স্লোয়েনের সংগ্রহের উপর ভিত্তি করে।  এটি প্রথম জনসাধারণের জন্য উন্মুক্ত হয়েছিল ১৭৫৯ সালে মন্টাগু হাউসে। পরবর্তী ২৫০ বছরে যাদুঘরের সম্প্রসারণ হয় মূলত ব্রিটিশ উপনিবেশের ফলস্বরূপ এবং এর ফলে বেশ কয়েকটি শাখা প্রতিষ্ঠান প্রতিষ্ঠিত হয়েছিল। প্রথম হয়েছিল ১৮৮১ সালে প্রাকৃতিক ইতিহাস জাদুঘর।
১৯৭৩ সালে, ব্রিটিশ লাইব্রেরি অ্যাক্ট ব্রিটিশ মিউজিয়াম থেকে লাইব্রেরি বিভাগকে বিচ্ছিন্ন করে, কিন্তু এটি ১৯৯৭ সাল পর্যন্ত জাদুঘর হিসাবে একই রিডিং রুম এবং বিল্ডিং-এ বর্তমানে আলাদা করা ব্রিটিশ লাইব্রেরি হোস্ট করতে থাকে। জাদুঘরটি একটি অ-বিভাগীয়। আধুনিকতা, সংস্কৃতি, মিডিয়া এবং খেলাধুলার জন্য বিভাগ দ্বারা স্পনসর করা পাবলিক বডি, এবং যুক্তরাজ্যের সমস্ত জাতীয় জাদুঘরের মতো এটি ঋণ প্রদর্শনী ব্যতীত কোনও ভর্তি ফি নেয় না।
ব্রিটিশ মিউজিয়াম স্থাপিত হয় ১৭৫৩ সালে। পদার্থবিজ্ঞানী স্যার হ্যান্স স্লোয়েনের সংগৃহীত জিনিসপত্রের উপর ভিত্তি করেই এই জাদুঘরটি শুরুতে গড়ে উঠে। ব্লুমসবারি, মন্টাগু হাউজে স্থাপিত জাদুঘরটি জনসাধারনের জন্য উন্মুক্ত করে দেয়া হয় ১৭৫৯ সালের ১৫ জানুয়ারি।
স্যার হ্যান্স ৭১ হাজারের বেশি বস্তু সামগ্রী সংগ্রহ করে জাদুঘরটিতে প্রদান করেছিলেন। এদের মধ্যে ৪০ হাজারের বেশি ছিল পুস্তক, ৭ হাজার পান্ডুলিপি, ৩৩৭ প্রজাতির উদ্ভিদ দেহাবশেষসহ মিশর, গ্রীস, রোম, ভারত ও আমেরিকা থেকে সংগৃহীত বস্তু ও প্রত্ন সামগ্রী।
প্রগণ্ডাস্থির উর্ধ্ব প্রান্ত

প্রগণ্ডাস্থির ঊর্ধ্ব প্রান্ত (নিকটবর্তী প্রগণ্ডাস্থি) () একটি বড় গোলাকার "মাথা" যা দেহের সাথে একটি চাপা অংশ দ্বারা যুক্ত যাকে ঘাড় বলা হয় এবং দুটি উচু স্থান, বড় এবং ছোট টিউবারকল নিয়ে গঠিত।
মাথাটি, প্রায় গোলাকৃতি, ঊর্ধ্বমুখী, মধ্যবর্তীমুখী এবং কিছুটা পশ্চাৎমুখী দিকে তাক করা , এবং স্কন্ধ্যাস্থির (scapula) গ্লিনয়েড ক্যাভিটিতে সংযুক্ত থাকে। এর সংযুক্তি তলের পরিধিটি সামান্য সংকুচিত থাকে যাকে বলে এ্যানাটমিকাল ঘাড় , এটি টিউবারকলের নিচের সংকুচিত স্থান যাকে সার্জিক্যাল ঘাড় বলে সেটি হতে আলাদা। এই সার্জিক্যাল ঘাড় হতেই সচরাচর অস্থি ভঙ্গ হয়।
এ্যানাটমিকাল ঘাড় ("কলাম এ্যানাটমিকাস") তির্যকভাবে অবস্থিত, যা প্রগণ্ডাস্থির দেহের সাথে স্থূলকোন তৈরি করে। পরিধি-রেখার নিম্ন অর্ধাংশে এটি সুস্পষ্ট; ঊর্ধ্ব অর্ধাংশে এটি একটি সঙ্কীর্ণ খাঁজ দ্বারা প্রতিভাত হয় যা টিউবারকেল হতে প্রগাণ্ডাস্থির মাথাকে আলাদা করে। কাঁধ-সন্ধির সংযোগী আবরণে এটি লাগান থাকে, এবং এটি অসংখ্য রক্তনালীয় ছিদ্র দ্বারা গর্তকৃত। এ্যানাটমিকাল ঘাড় ভাঙ্গে খুব কম।
প্রগণ্ডিস্থির এ্যানাটমিকাল ঘাড় হল এর মাথার দূরবর্তী একটি ভঙ্গুরীকরণ যেখানে সংযোগী আবরণী (articular capsule) সংযুক্ত থাকে।
বড় টিউবারকল মাথা ও ছোট টিউবারকলের পার্শ্বস্থ স্থানে অবস্থিত, এবং এ্যানাটমিকাল ঘাড়ের পার্শ্বস্থ। এর ঊর্ধ্ব তল গোলাকার এবং তিনটি সমতল ছাপ দ্বারা চিহ্নিত: তন্মধ্যে সবচেয়ে উপরেরটিতে সুপ্রাস্পাইনেটাস পেশী এসে লাগে; ইনফ্রাস্পাইনেটাস পেশী লাগে মাঝেরটায়; নিচেরটিতে এবং অস্থির দেহের প্রায় ২.৫ সেমি নিচ পর্যন্ত টেরেস মাইনর পেশী এসে লাগে। বড় টিউবারকলের পার্শ্বস্থ তল উত্তল, অমসৃণ এবং দেহের পার্শ্বস্থ তলের সাথে গিয়ে মিশেছে।
ছোট টিউবারকল, যদিও ছোট, বড় টিউবারকল হতে সহজলক্ষ্য; এটি সম্মুখে অবস্থিত, এবং সম্মুখ ও মধ্যবর্তী দিক মুখি। উর্দ্ধ ও সম্মুখে এতে একটি খাঁজ আছে যেখানে সুপ্রাস্ক্যাপুলারিস পেশীর পেশীবন্ধনী (tendon) অন্তঃপ্রবেশ (insert) করে।
টিউবারকল সমুহ পরস্পর বিচ্ছিন্ন একটি গভীর খাত দ্বারা, আন্তটিউবারকুলার খাত ("bicipital groove"), যা বাইসেপ্স ব্র্যাকাই পেশীর পেশীবন্ধনী ধারণ করে এবং এন্টেরিয়র হিউমেরাল সারকামফ্লেক্স ধমনীর একটি শাখাকে কাঁধের সংযুক্তিতে যাওয়ার জায়গা দেয়। এটি বাঁকা ভাবে নিচের দিকে নামে, এবং শেষ হয় অস্থির মধ্য তৃতীয়াংশের উপরের ভাগে। এর উপরের অংশ একটি পাতলা তরুণাস্থির আবরন দ্বারা ঢাকা থাকে, যা কাঁধ-সংযুক্তির সাইনোভিয়াল মেমব্রেনের কিছু অংশ দ্বারা আবৃত; এর নিচের অংশে ল্যাটিসিমাস ডরসি পেশীর পেশীবন্ধনী অন্তঃপ্রবেশ করে। এটি উপরের দিকে গভীর ও সরু, এবং নিচের দিকে ক্রমশ অগভীর ও সামান্য চওড়া। এর ধারগুলোকে বলে, যথাক্রমে, বড় ও ছোট টিউবারকলের ক্রাষ্ট ("bicipital ridges"), এবং এরা অস্থি দেহের সম্মুখবর্তী ও মধ্যবর্তী ধার গঠন করে।
সার্জিক্যাল ঘাড় হলো টিউবারকেল সমূহের দূরবর্তী একটি সরু এলাকা যা অস্থি-ভঙ্গের একটি সাধারণ জয়গা। এ্যাক্সিলারি স্নায়ু এবং পোস্টেরিয়র হিউমেরাল সারকামফ্ল্যাক্স ধমণী এর পাশ দিয়ে যায়।
ক্রিস্টোফার সি ক্রাফ্‌ট, জুনিয়র

ক্রিস্টোফার কলাম্বাস ক্রাফ্‌ট, জুনিয়র একজন অবসরপ্রাপ্ত নাসা প্রকৌশলী এবং ব্যবস্থাপক। কিস্টোফার ক্রাফ্‌টকে নাসার মহকাশ অভিযান প্রকল্পসমূহ পরিচালনার অগ্রদূত হিসেবে চিহ্নিত করা হয়। মূলত তার উদ্যোগেই মার্কিন মহাকাশ প্রকল্পগুলো এতোটা গতিশীলতা অর্জন করতে পেরেছে।
১৯৪৪ খ্রিষ্টাব্দে ভার্জিনিয়া টেক থেকে স্নাতক ডিগ্রী লাভের পর তৎকালীন ন্যাশনাল অ্যাডভাইজরি কমিটি ফর অ্যারোনটিক্‌স (নাকা) তাকে ভাড়া করে নিয়ে গিয়েছিল। এই প্রতিষ্ঠানটিই পবর্তীতে নাসা (ন্যাশনাল অ্যারোনটিক্‌স অ্যান্ড স্পেস অ্যাডমিনিস্ট্রেশন) হিসেবে আত্মপ্রকাশ করে। এক যুগেরও বেশি সময় ধরে অ্যারোনটিক্‌স বিষয়ক গবেষণা পরিচালনার পর ১৯৫৮ সালে তাকে স্পেস টাস্ক গ্রুপে যোগ দেওয়ার জন্য আহ্বান জানানো হয়। এই গ্রুপটি মহাশূন্যে মানুষ পাঠানোর প্রথম মার্কিন পরিকল্পনা বাস্তবায়ন করেছিল। মহাশূন্যযান উড্ডয়নের পরিকল্পনা ও পরিচালনার কাজে দীর্ঘ সময় জড়িত থাকার সুবাদে ক্রাফ্‌ট নাসার প্রথম "ফ্লাইট পরিচালকের" মর্যাদা লাভ করেছিলেন। অনেক ঐতিহাসিক মহাশূন্য অভিযানের সময় তিনি নাসায় এই পদে কর্মরত ছিলেন। এর মধ্যে রয়েছে আমেরিকার প্রথম মহাশূন্য উড্ডয়নের অভিযান, কক্ষপথে প্রথম ফ্লাইট এবং প্রথম মহাশূন্যে হাঁটার অভিযান।প্রথম ১৯৭৮ সালে স্পেস স্যাটেল নামে তিনি উপস্থাপন করে।
কৈলাস পর্বত

কৈলাস পর্বত বা কৈলাস () হলো গণচীনের তিব্বত স্বায়ত্তশাসিত ম্ঙ্গা'-রিস অঞ্চলের একটি পর্বত। এটি গাংদিসে পর্বতের চূড়া যা তিব্বতের হিমালয় পর্বতমালার একটি অংশ। এটি এশিয়ার সিন্ধু, শতদ্রু, ব্রহ্মপুত্র প্রভৃতি নদীর উৎপত্তি স্থান। এর নিকটে মানস সরোবর ও রাক্ষসতাল অবস্থিত।
হিন্দু, বৌদ্ধ, জৈন এবং বন ধর্মে কৈলাস পবিত্র স্থান। ভারত, তিব্বত, নেপাল সহ অন্যান্য দেশ থেকে তীর্থযাত্রীরা পর্বতকে পূজা করতে আসেন।
কৈলাস পর্বত এবং সিন্ধু হেডওয়াটার এলাকার আশেপাশের অঞ্চলটি রূপান্তরিত পূর্ববর্তী-খড়িময় থেকে মধ্য-সিনোজোয়িক পাললিক শিলার বিস্তৃত ভূ-চ্যুতি দ্বারা টাইপ করা যা আগ্নেয় সেনোজোয়িক গ্র্যানিটিক শিলা দ্বারা অনুপ্রবেশ করা হয়েছে। পর্বত কৈলাস বৃহৎ গ্রানাইট তলদেশ দ্বারা সমর্থিত মেটাসেডিমেন্টারি ছাদের দুল বলে মনে হচ্ছে। সেনোজোয়িক শিলাগুলি টেথিস সামুদ্রিক ভূত্বকের পূর্বে জমা হওয়া অফশোর সামুদ্রিক চুনাপাথরের প্রতিনিধিত্ব করে।
ভারত ও এশিয়া মহাদেশের মধ্যে সংঘর্ষের আগে টেথিস মহাসাগরীয় ভূত্বকের অধীন হওয়ার সময় এই পলি এশিয়া ব্লকের দক্ষিণ প্রান্তে জমা হয়েছিল।
হিন্দুধর্মে, পর্বতটি ঐতিহ্যগতভাবে শিবের বাসস্থান হিসেবে স্বীকৃত, যিনি সেখানে তাঁর সহধর্মিণী দেবী পার্বতী এবং তাদের সন্তান গণেশ ও কার্তিকেয়ের সাথে বসবাস করেন।
মহাকাব্য রামায়ণের উত্তরকাণ্ড বিভাগে, বলা হয়েছে যে রাবণ শিবের বিরুদ্ধে প্রতিশোধ হিসেবে কৈলাস পর্বতকে উপড়ে ফেলার চেষ্টা করেছিলেন। তখন মহাদেব রাবণকে মাঝখানে আটকে তার ডান বুড়ো আঙুলটি পাহাড়ের উপরে চেপেছিলেন । কৈলাস পর্বতে উপবিষ্ট থাকাকালীন শিবের এই প্রতিনিধিত্বকে রাবণানুগ্রহ (রাবণের প্রতি অনুগ্রহ দেখানো রূপ) নামেও উল্লেখ করা হয়। ইলোরার কৈলাশ মন্দির -এ এর প্রতিকৃতি খোদাই করা আছে।
মহাকাব্য মহাভারত অনুসারে, বলা হয় যে পাণ্ডব ভাইরা তাদের স্ত্রী দ্রৌপদীর সাথে তাদের মুক্তির পথে কৈলাস পর্বতের চূড়ায় ট্রেক করেছিলেন, কারণ এটি দেবদের স্বর্গের প্রবেশদ্বার হিসাবে বিবেচিত হয়।
পাহাড়ের বিষ্ণুপুরাণের বর্ণনায় বলা হয়েছে যে এর চারটি মুখ স্ফটিক, পদ্মরাগমণি, সোনা এবং রাজপট্ট দিয়ে তৈরি। এটি বিশ্বের একটি স্তম্ভ এবং এটি পদ্মের প্রতীক ছয়টি পর্বতশ্রেণীর কেন্দ্রস্থলে অবস্থিত। বিষ্ণুপুরাণ শিবকে পদ্মের অবস্থানে বসা, পর্বতের সীমানার মধ্যে গভীর ধ্যানে নিযুক্ত এবং চিরস্থায়ী আনন্দের অবস্থায় সম্পূর্ণরূপে নিমগ্ন হওয়ার কথা বলে।
জৈন ধর্মগ্রন্থ অনুসারে, অষ্টপদ হল সেই স্থান যেখানে প্রথম জৈন তীর্থংকর, ঋষভনাথ নির্বাণ বা মোক্ষ লাভ করেছিলেন। জৈন ঐতিহ্যে, এটা বিশ্বাস করা হয় যে ঋষভনাথ নির্বাণ লাভ করার পর, তার পুত্র সম্রাট ভরত সেখানে ২৪জন তীর্থংকরের তিনটি স্তূপ এবং চব্বিশটি মন্দির নির্মাণ করেছিলেন এবং তাদের মূর্তিগুলি মূল্যবান পাথর দিয়ে খচিত হয়েছিল এবং এর নামকরণ করেছিলেন সিংহনিষ্ধা।
নির্বাণ কাণ্ডের অষ্টপদ উল্লেখ করে।
প্রতিভা দেবীসিংহ পাটিল

প্রতিভা দেবীসিংহ পাটিল () () (জন্ম: ১৯৩৪, ১৯ ডিসেম্বর) ভারতের প্রথম নির্বাচিত মহিলা রাষ্ট্রপতি। তিনি স্বাধীনতার পর ভারতের ১২তম রাষ্ট্রপতি নির্বাচিত হন। তাঁর বয়স ছিল ৭২ বছর। এর আগে তিনি ভারতের রাজস্থান প্রদেশের গভর্নর হিসেবে দায়িত্ব পালন করেছেন। তিনি ১৯ জুলাই, ২০০৭ তারিখে "ভারতীয় রাষ্ট্রপতি নির্বাচন, ২০০৭" এ নিকটবর্তী প্রতিদ্বন্দ্বী ভৈরোঁ সিং শেখাওয়াত চেয়ে তিন লক্ষেরও বেশি ভোট পেয়ে জয় লাভ করেন। ২০০৭ সালের ২৫ জুলাই তিনি ভারতের প্রথম মহিলা রাষ্ট্রপতি হিসেবে শপথ গ্রহণ করেন। ভারতের সংবিধানে প্রধানমন্ত্রীর হাতে থাকে নির্বাহী ক্ষমতা কিন্তু রাজ্য এবং কেন্দ্রীয় সরকার গঠনে রাষ্ট্রপতির ব্যাপক ক্ষমতা আছে। ফলে এটি শুধুমাত্র আনুষ্ঠানিক পদ নয়। এছাড়া আরো বেশ কিছু ক্ষমতা হাতে থাকার কারণে দেশীয় উন্নয়নে ভূমিকা রাখার যথেষ্ট সুযোগও তার আছে। নির্বাচনে জিতে প্রতিভা তাঁর প্রতিক্রিয়ায় বলেছিলেন, "কাগুজে রাষ্ট্রপতি’ না হয়ে এই পদের সাংবিধানিক সমস্ত দায়িত্ব তিনি যোগ্যতাবলে পালন করবেন"। 
প্রতিভা পাটিল ১৯৩৪ সালের ১৯ ডিসেম্বর ভারতের মহারাষ্ট্রের ছোট শহর জালগাঁওয়ে জন্ম গ্রহণ করেন। 
তিনি জলগাঁও ও মুম্বাইয়ে লেখাপড়া করেন। কলা ও আইন শাস্ত্রের উপর স্নাতকোত্তর ডিগ্রি লাভের পর তিনি জলগাঁওয়ে একজন আইনজীবী হিসেবে কর্মজীবন শুরু করেন। ১৯৬৫ সালে তিনি রাজস্থানি বংশভূত তরুণ দেবীসিংহ রনসিংহ শেখাওয়াতকে বিয়ে করেন। তাঁদের এক ছেলে ও মেয়ে রয়েছে। 
প্রতিভা পাটিলের পরিবারে শুধুমাত্র তিনিই রাজনীতির সাথে জড়িত। সামাজিক কাজ করতে গিয়ে তিনি কংগ্রেসের রাজনীতির সাথে জড়িত হয়ে পড়েন। ১৯৬২ সালে তিনি প্রথম মহারাষ্ট্র বিধানসভার সদস্য নির্বাচিত হন। ১৯৭২ সাল থেকে ১৯৭৮ সাল পর্যন্ত তিনি রাজস্থান মন্ত্রীসভার সদস্য ছিলেন। ১৯৭৯ সালে কংগ্রেস বিধানসভার নির্বাচনে হেরে গেলে তিনি বিরোধী দল নেত্রীর দায়িত্ব পালন করেন। ১৯৮২ সালে আবার রাজ্য মন্ত্রীসভার সদস্য হন। ১৯৮৫ সালে উচ্চ রাজ্যসভার সদস্য ও ১৯৯১ সালে সাধারণ নির্বাচনে লোকসভার সদস্য নির্বাচিত হন। 
নয়া দিল্লী ও মুম্বাইয়ে তিনি কর্মজীবী মহিলাদের জন্য হোস্টেল তৈরি করেছেন। নিজ জন্মস্থান জলগাঁওয়ে তিনি একটি প্রকৌশল বিশ্ববিদ্যালয় স্থাপন করেছেন। এছাড়া সেখানে একটি চিনিকল ও মহিলাদের জন্য একটি সমবায় ব্যাংকও স্থাপন করেছেন। 
ভারতের ক্ষমতাসীন দল কংগ্রেস সমর্থিত সংযুক্ত প্রগতিশীল মোর্চার (ইউপিএ) প্রার্থী হিসেবে জয়লাভ করেন প্রতিভা পাটিল। ভারতীয় সংসদের দুই কক্ষের ৬৮২ এমপি এবং রাজ্য বিধানসভার ৩,৭৫৫ এমএলএ এর গোপন ব্যালটে এ নির্বাচনে ভোট দেন। ১৯ জুলাই, ২০০৭ কড়া নিরাপত্তার মধ্য দিয়ে সংসদ এবং দেশব্যাপী রাজ্য বিধানসভায় ভোট গ্রহণ শুরু হয়। শনিবার সকাল ১১টায় ভোট গণনা শুরু হয়। পাটিল বিরোধী পক্ষ বিজেপি ও এজিপির ভিন্ন মতাবলম্বীদের অপ্রত্যাশিত সমর্থন লাভ করেন।
চূড়ান্ত ভোট গণনায় দেখা যায়, প্রতিভা পাটিল ৬৫.৮২ শতাংশ ভোট পেয়েছেন। পার্লামেন্টে তিনি পেয়েছেন ৪৪২ ভোট। প্রতিপক্ষ শেখওয়াত পেয়েছেন ২৩২ ভোট। রাজ্য বিধানসভা ও ইউনিয়ন এলাকাগুলো মিলে প্রতিভা পেয়েছেন ২,৪৮৯ ভোট। সব মিলিয়ে প্রতিভা পাটিল ১০.৯৮ লাখ নির্বাচকমন্ডলীর ৬ লাখ ৩৮ হাজার ১১৬ ভোট পেয়েছেন।
মুমতাজ মহল

মুমতাজ মহল সাধারণ ডাকনাম আরজুমান্দ বানু বেগম (ফার্সি: ﻣﻤﺘﺎﺯ ﻣﺤﻞ; উচ্চারণ//; অর্থ "প্রাসাদের অলঙ্কার"), যিনি ভারতের আগ্রায় ১৫৯৩ খ্রিষ্টাব্দের ২৯ অক্টোবর জন্মগ্রহণ করেন। তার পিতা ছিলেন পারস্যের মহানুভব আবদুল হাসান আসাফ খান, যিনি সম্রাট জাহাঙ্গীরের স্ত্রী নূর জাহানের ভাই। মুমতাজ ইসলাম ধর্মে বিশ্বাসী ছিলেন। তার বিয়ে হয়েছিল মাত্র ১৯ বছর বয়সে মে ১০, ১৬১২ খ্রিষ্টাব্দে যুবরাজ খুর্‌রম এর সাথে, যিনি পরবর্তীকালে মুঘল সম্রাট শাহ জাহান (প্রথম) নামে "তাখ্‌ত ই তাউস" বা "ময়ূর সিংহাসনে" বসেন। মুমতাজ শাহ জাহানের প্রথম স্ত্রী ছিলেন এবং তিনি শাহ জাহানের পছন্দের ছিলেন। মুমতাজ মৃত্যুবরণ করেন ডেক্কান বর্তমানে মধ্যপ্রদেশের অন্তর্গত বুরহানপুরে জুন ১৭, ১৬৩১ খ্রিষ্টাব্দে তার চতুর্দশ সন্তান জন্মদানের সময়, এক কন্যা সন্তান জন্ম দিয়েছিলেন নাম রাখা হয়েছিল গৌহর বেগম। মৃত্যুর পর মুমতাজকে সমাহিত করা হয়েছিল আগ্রার তাজ মহলে। মমতাজ তার ফুফু নূরজাহানের মতোই অসামান্য রূপ ও গুণের অধিকারিণী ছিলেন। তিঁনি তাঁর সৌন্দর্যের মায়ায় সম্রাট শাহজাহানকে আবদ্ধ করেছিলেন। তাজমহল তাঁর স্ত্রীর প্রতি এক অসাধারণ প্রেমেরই প্রতীক।
ভিলহেল্ম শিকার্ড

ভিলহেল্ম শিকার্ড () (হেরেনবের্গ, ২২শে এপ্রিল, ১৫৯২ – ট্যুবিঙেন, ২৩শে অক্টোবর, ১৬৩৫) একজন জার্মান বহুশাস্ত্রজ্ঞ। ধারণা করা হয় শিকার্ডই প্রথম ১৬২৩ সালে একটি যান্ত্রিক ক্যালকুলেটর তথা আদিতম কম্পিউটার তৈরি করেন।
শিকার্ড জার্মানির হেরেনবের্গে জন্মগ্রহণ করেন। সমসাময়িকেরা তার যন্ত্রের নাম দিয়েছিল "দ্রুতি ঘড়ি"। ব্লেজ পাসকালের পাসকালাইন ক্যালকুলেটর এবং গটফ্রিড লাইবনিৎসের তৈরি ক্যালকুলেটরের ২০ বছর আগে শিকার্ড এই ক্যালকুলেটর বানান। ইয়োহানেস কেপলারের কাছে শিকার্ডের লেখা চিঠিগুলিতে যন্ত্রটি ব্যবহার করে কীভাবে জ্যোতির্বৈজ্ঞানিক সারণি গণনা করতে হয়, তার বিবরণ আছে। শিকার্ডের যন্ত্রটি ছয় অঙ্কের সংখ্যা যোগ ও বিয়োগ করতে পারত এবং ওভারফ্লো হলে বেল বাজাত। আরও জটিল গণনার জন্য যন্ত্রটির সাথে নেপিয়ারের দন্ডসমূহের একটি সেট সংযুক্ত ছিল। শিকার্ডের যন্ত্রের ডিজাইন তার মৃত্যুর পর হারিয়ে গেলেও ১৯শ শতকে এটি খুঁজে পাওয়া যায় এবং ১৯৬০ সালে যন্ত্রটির একটি কর্মক্ষম অনুকৃতি আবার তৈরি করা হয়।
তবে শিকার্ডের যন্ত্রটি প্রোগ্রামযোগ্য ছিল না। আরও ২০০ বছর পর ১৮২০-এর দশকে চার্লস ব্যাবেজ প্রথম প্রোগ্রামযোগ্য কম্পিউটারের "ডিজাইন" তৈরি করেন। আর তারও একশ বছর ১৯৪১ সালে কনরাড ৎসুজে প্রথম কর্মক্ষম প্রোগ্রামযোগ্য কম্পিউটার তৈরি করেন।
ইলেকট্রনিক বর্তনী

ইলেকট্রনিক বর্তনী হচ্ছে একধরনের তড়িৎ বর্তনী যাতে সক্রিয় ইলেকট্রনীয় যন্ত্রাংশ যেমন রোধক (রেজিস্টর), ধারক (ক্যাপাসিটর), আবেশক (ইনডাক্টর), দ্বিতড়িৎদ্বার (ডায়োড) ও ট্রানজিস্টর বিদ্যমান। এগুলি তার বা পরিবাহী রেখা (ট্রেস) দ্বারা সংযুক্ত থাকে যেগুলির ভেতর দিয়ে তড়িৎ প্রবাহিত হতে পারে। কোনও বৈদ্যুতিক বর্তনীতে কমপক্ষে একটি সক্রিয়া উপাদান থাকলে সাধারণত সেটিকে বৈদ্যুতিক বর্তনীর পরিবর্তে ইলেকট্রনীয় বর্তনী নামে ডাকা হয়। উপাদান ও তারের সংযোগের দ্বারা বিভিন্ন সরল ও জটিল ক্রিয়া সম্পাদন করা সম্ভব হয়। যেমন কোনও সংকেতকে বিবর্ধিত করা, পরিগণনা সম্পাদন করা, উপাত্ত স্থানান্তর করা, ইত্যাদি।
ইলেকট্রনীয় বর্তনীগুলির বিচ্ছিন্ন উপাদানগুলিকে একটি একটি করে তারের অংশ দিয়ে সংযুক্ত করে বর্তনী নির্মাণ করা সম্ভব হলেও বর্তমানে শিলালোকচিত্রণ কৌশলের দ্বারা একটি বহু-পরতবিশিষ্ট অধোস্তরে আন্তঃসংযোগ সৃষ্টি করে (একটি মুদ্রিত বর্তনী ফলক) এবং উপাদানগুলিকে ঐ আন্তঃসংযোগগুলির সাথে ঝালাই করে দেওয়াই অধিক প্রচলিত। একটি সমন্বিত বর্তনীতে উপাদান ও আন্তঃসংযোগগুলি একই অধোস্তরে গঠন করা হয়। সাধারণত এই অধোস্তরটি একটি খাদযুক্ত সিলিকন জাতীয় অর্ধপরিবাহী বা কদাচিৎ গ্যালিয়াম আর্সেনাইড দিয়ে তৈরি হয়।
একটি ইলেকট্রনীয় বর্তনীকে সাধারণত অ্যানালগ বর্তনী, ডিজিটাল বর্তনী বা মিশ্র-সংকেত বর্তনী (অ্যানালগ ও ডিজিটাল বর্তনীর সমন্বিত রূপ) হিসেবে শ্রেণীবদ্ধ করা যায়। ইলেকট্রনীয় বর্তনীগুলিতে সবচেয়ে ব্যাপকরূপে ব্যবহৃত অর্ধপরিবাহী সাধনীটি হল মসফেট (ধাতব অক্সাইড-অর্ধপরিবাহী ক্ষেত্র-ক্রিয়া ট্রানজিস্টর)
কম্পিউটার নেটওয়ার্ক

কম্পিউটার নেটওয়ার্ক () হচ্ছে এমন একটি ব্যবস্থা যাতে দুই বা ততোধিক কম্পিউটার একসাথে যুক্ত থাকে। কম্পিউটার নেটওয়ার্ক ব্যবহারকারীরা ফাইল, প্রিন্টার ও অন্যান্য সম্পদ ভাগাভাগি করে ব্যবহার করতে পারেন, একে অপরের কাছে বার্তা পাঠাতে পারেন এবং এক কম্পিউটারে বসে অন্য কম্পিউটারে প্রোগ্রাম চালাতে পারেন।
নেটওয়ার্ক এর বাংলা অর্থ বিস্তীর্ণ জালিকা ।
শুরুর দিকে একাধিক কম্পিউটারের মধ্যে তথ্য আদানপ্রদানের কাজ মানুষই করত।
১৯৪০ সালের সেপ্টেম্বরে জর্জ স্তিবলিৎজ প্রথম একটি দূরসঞ্চার যন্ত্র ব্যবহার করেন নিউ হ্যাম্পস্যার এর ডর্টমাউথ কলেজ থেকে নিউইয়র্কে তাঁর জটিল সংখ্যা গননার যন্ত্রের মধ্যে সংযোগস্থাপনের জন্যে। ১৯৬৪ সালে ডর্টমাউথ এক বিশাল কম্পিউটার ব্যবস্থার বিতরিত ব্যবহারকারীদের জন্য একটি সময় বিভক্তিকরন ব্যবস্থা উদ্ভাবন করে। ওই একই সালে জেনারেল ইলেক্ট্রিক ও বেল ল্যাবরেটরির সাহায্যপ্রাপ্ত কিছু গবেষক একটি পিডিপি-৮ কম্পিউটারকে ব্যবহার করেন টেলিফোন সংযোগকে নিয়ন্ত্রণ ও পরিচালন করার জন্য। ১৯৬৯ সালে লস এঞ্জেলস এর ক্যালিফোর্নিয়া বিশ্ববিদ্যালয়, স্ট্যানফোর্ডের এস আর আই, সান্তা বারবারার ক্যালিফোর্নিয়া বিশ্ববিদ্যালয় ও উতা বিশ্ববিদ্যালয় আরপানেট এর মাধ্যমে নিজেদের মধ্যে ৫০ কেবিপিএস (কিলোবিট প্রতি সেকেন্ডে) গতিতে সংযোগ স্থাপন করে।
একটি নেটওয়ার্কে মূলত তিনটি উপাদান থাকে: অ্যাপ্লিকেশন সফটওয়্যার, নেটওয়ার্ক সফটওয়্যার এবং নেটওয়ার্ক হার্ডওয়্যার।
নেটওয়ার্কে ট্রান্সমিট করা তথ্য বাইনারি ডিজিট বা বিট আকারের হয়, যাতে কম্পিউটারের ইলেকট্রনিক বর্তনী সহজেই তা প্রক্রিয়া করতে পারে।
কম্পিউটার নেটওয়ার্কে সাধারণত ৪ ভাগে ভাগ করা যায় যথা-
LAN (Local Area Network), একে সংক্ষেপে ল্যান (LAN) বলা হয় । একই বিল্ডিং এর মাঝে কয়েকটি কম্পিউটার নিয়ে গঠিত নেটওয়ার্ককে বলা হয় লোকাল এরিয়া নেটওয়ার্ক (Local Area Network) এই ধরনের নেটওয়ার্কের গঠন খুব সহজ , এর্ং এর জন্য ব্যবহৃত ডিভাইস সমুহের দাম খুব কম । এই ধরনের নেটওয়ার্ক ব্যবহৃত ডিভাইস সমুহ হলো হাব, সুইচ , রিপিটার । আমাদের দৈনন্দিন জীবনে আমরা লোকাল এরিয়া নেটওয়ার্ক বা LAN ই ব্যবহার করে থাকি। ছোট-মাঝারি অফিস-আদালত ও ব্যবসা-বাণিজ্যে এ নেটওয়ার্ক ব্যবহৃত হয়। এর মূল উদ্দেশ্য থাকে ডিভাইসসমূহের পরস্পরের মধ্যে তথ্য এবং রিসোর্স শেয়ার করা। ছোট-মাঝারি অফিসে LAN তৈরি করে প্রিন্টার, মডেম, স্ক্যানার, ইত্যাদি ডিভাইসের জন্য সাশ্রয় করা যেতে পারে।
MAN (Metropolitan Area Network) : মেট্রোপলিটান এরিয়া নেটওয়ার্ক (Metropolitan Area Network), একে সংক্ষেপে ম্যান (MAN) বলা হয় । একই শহরের মধ্যে অবস্থিত কয়েকটি ল্যানের সমন্বয়ে গঠিত ইন্টারফেসকে বলা হয় মেট্রোপলিটন এরিয়া নেটওয়ার্ক (MAN)। এ ধরনের নেটওয়ার্ক ৫০-৭৫ মাইল পর্যন্ত বিস্তৃত হতে পারে। এই নেটওয়ার্কের ডাটা ট্রান্সফার স্পিড গিগাবিট পার সেকেন্ড। এ ধরনের নেটওয়ার্ক এ ব্যবহৃত ডিভাইস গুলো হলো রাউটার, সুইজ, মাইক্রোওয়েভ এন্টেনা ইত্যাদি।
WAN (Wide Area Network) :ওয়াইড এরিয়া নেটওয়ার্ক (Wide Area Network), একে সংক্ষেপে ওয়্যান (WAN) বলা হয় । দূরবর্তী ল্যানসমূকে নিয়ে গড়ে উঠা নেটওয়ার্ককে ওয়াইড এরিয়া নেটওয়ার্ক বলে। (WAN)। সাধারণত ‍ দুটি ভিন্ন ভিন্ন দেশের মধ্যে এই ধরনের নেটওয়ার্ক গড়ে ওঠে । এ ধরনের নেটওয়ার্ক এর ডাটা ট্রান্সফার স্পীড ৫৬ কেবিপিএস থেকে ১.৫৪৪ এমবিপিএস। এ ধরনের নেটওয়ার্কের গঠন বেশ জটিল এবং সাধারণত বিশাল ভৌগোলিক এলাকা নিয়ে বিস্তৃত। এ ধরনের নেটওয়ার্কে ব্যবহৃত ডিভাইসগুলো হলো রাউটার, মডেম, ওয়্যান সুইজ ইত্যাদি।
কেনেডি স্পেস সেন্টার

নাসা জন এফ কেনেডি স্পেস সেন্টারটি ফ্লোরিডার টিটাসভিল (Titusville) শহরের পাশে আটলান্টিক উপকূলে মেরিট আইল্যান্ড (Merritt Island) নামক একটি দ্বীপে অবস্থিত। এই স্পেস সেন্টার থেকে নাসার নভোযান উৎক্ষেপণ করা হয় এবং এখানে সে সুবিধা রয়েছে। এখানে একটি দর্শনার্থী কেন্দ্র এবং স্পেস সেন্টারের মূল অংশে বাস ভ্রমণের ব্যবস্থা রয়েছে, যা ফ্লোরিডা ভ্রমণে আসা প্রচুর পযর্টককে এ স্থানটি দর্শনে আকৃষ্ট করছে।
কেনেডি স্পেস সেন্টার জ্যাকসনভিল এবং মিয়ামির মধ্যে ফ্লোরিডায় রয়েছে। সাইটটি মেরিট আইল্যান্ডে এবং ২১৯ বর্গ মাইল জুড়ে রয়েছে। কেন্দ্রের সুরক্ষা নিশ্চিত করার জন্য মেরিট দ্বীপ (Merritt Island) একটি সীমাবদ্ধ অঞ্চল। এ কারণে দ্বীপটি একটি গুরুত্বপূর্ণ বন্যপ্রাণী অভয়ারণ্যে পরিণত হয়েছে। মেরিট আইল্যান্ডের ১০ শতাংশেরও কম অংশ নাসার দখলে থাকায় অবশিষ্ট অঞ্চলটি এখন বিপন্ন ফ্লোরিডা প্যান্থার এবং আইকনিক টাকের ঈগলসহ বিভিন্ন প্রাণীর প্রজাতির আবাসস্থল।
একসময় শিকার ও কীটনাশকের কারণে বিলুপ্তির ঝুঁকির মধ্যে, টাক ঈগল এখন উত্তর আমেরিকার বেশিরভাগ অংশে সমৃদ্ধ হচ্ছে। ১৯৭০-এর দশকে বিপন্ন প্রজাতির আইনের আওতায় সুরক্ষিত প্রথম প্রজাতির মধ্যে একটি আমেরিকার জাতীয় প্রতীক এখন।
রবার্ট মরিসন ম্যাকাইভার

রবার্ট মরিসন ম্যাকাইভার (এপ্রিল ১৭, ১৮৮২ - জুন ১৫, ১৯৭০) একজন স্কটীয় বংশোদ্ভূত মার্কিন সমাজবিজ্ঞানী। তিনি আমেরিকান সোসিয়োলজিক্যাল অ্যাসোসিয়েশনের সভাপতি নির্বাচিত হয়েছিলেন।
তিনি লুইস দ্বীপের স্টর্নোওয়ে শহরের নর্থ ব্রিচ স্ট্রিটে জন্মগ্রহণ করেন। তার বাবা ডোনাল্ড ম্যাকাইভার ছিলেন একজন বনিক।
তিনি এডিনবার্গ বিশ্ববিদ্যালয় (এম.এ. ১৯০৩; ডি.এফ. ১৯১৫), অক্সফোর্ড বিশ্ববিদ্যালয় (বি.এ. ১৯০৭) এবং কলম্বিয়া বিশ্ববিদ্যালয় (লিট.ই ১৯২৯) এবং হার্ভার্ড (১৯৩৬) থেকে ডিগ্রি অর্জন করেছেন। আনুষ্ঠানিক শিক্ষার পরিবর্তে তিনি দীর্ঘকালীন সমাজবিজ্ঞানের কোনও প্রাতিষ্ঠানিক দেখাশোনা অধ্যয়ন করেননি। অক্সফোর্ডের শিক্ষার্থী থাকা অবস্থায় লন্ডনের ব্রিটিশ মিউজিয়াম লাইব্রেরিতে ডার্কহিম, লেভি-ব্রুহল, সিমেল এবং অন্যান্য প্রধান অগ্রণী কাজের বিস্তৃত অধ্যয়ন, তাঁর দার্শনিক বোধগম্যতা ও অভিজ্ঞতা সমাজবিজ্ঞান আলোচনা ক্ষেত্রে তাঁর সমাজবিজ্ঞান আলোচনার ক্ষেত্রে বিশেষ ভূমিকা পালন করে।
ম্যাকাইভার আবারডিন বিশ্ববিদ্যালয়ের রাষ্ট্রবিজ্ঞান (১৯০৭) এবং সমাজ বিজ্ঞানের (১৯১১) প্রভাষক ছিলেন। ১৯১৫ সালে তিনি টরন্টো বিশ্ববিদ্যালয়ে একটি পদের জন্য আবারডিন বিশ্ববিদ্যালয় ত্যাগ করেন যেখানে তিনি রাষ্ট্রবিজ্ঞানের অধ্যাপক হিসেবে নিযুক্ত হয়েছিলেন এবং পরবর্তীতে ১৯২২ থেকে ১৯২৭ সাল পর্যন্ত বিভাগীয় প্রধান হিসেবে নিযুক্ত ছিলেন। ম্যাকআইভার ১৯১৭ সাল থেকে ১৯১৮ সাল পর্যন্ত "কানাডা যুদ্ধ শ্রম" বোর্ডের ভাইস চেয়ারম্যান ছিলেন। ১৯২৭ সালে তিনি নিউ ইয়র্ক সিটির কলম্বিয়া বিশ্ববিদ্যালয়ের বার্নার্ড কলেজের একটি আমন্ত্রণ গ্রহণ করেছিলেন এবং সেখানে  তিনি ১৯২৭ সাল থেকে ১৯৩৬ সাল পর্যন্ত সামাজিক বিজ্ঞানের অধ্যাপক হয়েছিলেন। পরবর্তীকালে তিনি কলম্বিয়া বিশ্ববিদ্যালয়ের রাষ্ট্রবিজ্ঞান ও সমাজবিজ্ঞানের লিবার অধ্যাপক হিসাবে মনোনীত হন এবং ১৯২৯ থেকে ১৯৫০ সাল পর্যন্ত সেখানে শিক্ষকতা করেন। তিনি সভাপতি ছিলেন, ১৯৬৩ সাল থেকে ১৯৬৫ সাল পর্যন্ত এবং পরে ১৯৬৫ থেকে ১৯৬৬ সাল পর্যন্ত দ্য নিউ স্কুল ফর সোশ্যাল রিসার্চের চ্যান্সেলর হিসেবে নিযুক্ত ছিলেন।
তিনি কানাডার রয়েল সোসাইটি, আমেরিকান একাডেমি অফ আর্টস অ্যান্ড সায়েন্সেস এবং আমেরিকান দার্শনিক সোসাইটির ফেলো ছিলেন। তিনি আমেরিকান সমাজবিজ্ঞান সোসাইটির সদস্য ছিলেন এবং ১৯৪০ সালে এর ৩০ তম রাষ্ট্রপতি হিসাবে নির্বাচিত হয়েছিলেন।তিনি ইনস্টিটিউট ইন্টারন্যাশনাল ডি সমাজবিজ্ঞান এবং ফি বেটা কাপ্পার সদস্য ছিলেন।
ভারতীয় বিজ্ঞান ও যুক্তিবাদী সমিতি

ভারতীয় বিজ্ঞান ও যুক্তিবাদী সমিতি পশ্চিমবঙ্গের একটি বিজ্ঞান সংগঠন। ১৯৮৫ সালে কলকাতায় প্রগতিশীল ও মুক্ত চিন্তার মানুষদের নিয়ে এই সংগঠন গড়ে ওঠে । ১৯৮৯ সালে এটি সরকারীভাবে নথিভুক্ত হয় (রেজিঃ নং- S/৬৩৪৯৮)। সমিতিটি "যুক্তিবাদী সমিতি" বলেই বেশি পরিচিত। সমাজে মুক্ত চিন্তা ও বিজ্ঞানমনস্কতার প্রসার ঘটানোই ছিলো এই সংগঠনের উদ্দেশ্য। এটি কোন রাজনৈতিক দলের শাখা বা প্রশাখা নয়। সমিতির প্রতিষ্ঠাতা ছিলেন প্রবীর ঘোষ।
বিজ্ঞানমনস্কতা ও যুক্তিবাদের বিকাশ ঘটনো এই সংগঠনের একমাত্র উদ্দেশ্য। যুক্তিবাদ বিকাশের মূল অন্তরায় ধর্মীয় ভাবাবেগ, কুসংস্কার ও বিভিন্ন সামন্ততান্ত্রিক মূল্যবোধ। তাই এই সমিতি জন্মলগ্ন থেকেই যাবতীয় কুসংস্কার, ধর্মীয় আবেগ, অলৌকিকত্ব, ঈশ্বরতত্ব, জাতপাত, জ্যোতিষ শাস্ত্র ও সমস্ত রকম অবৈজ্ঞানিক চিন্তার বিরুদ্ধে আন্দোলন শুরু করেছে। এই আন্দোলন আসলে বর্তমান আর্থসামাজিক অসাম্যকে টিকিয়ে রাখার সহায়ক সমস্ত মতাদর্শ, মূল্যবোধ, সামাজিক আচারানুষ্ঠানের বিরুদ্ধে এক সাংস্কৃতিক আন্দোলন।
এই সমিতির গঠনতন্ত্রের ধরন পিরামিডিয়। সবার নিচে শাখা সংগঠন, তার উপরে আঞ্চলিক কমিটি, কেন্দ্রীয় কমিটি এবং কেন্ধ্রীয় কার্যকরী কমিটি। কেন্দ্রীর কর্যকরী কমিটি-ই সমিতির সর্বোচ্চ কমটি। প্রতিবছর মার্চ মাসে সমিতির কেন্দ্রীয় সম্মেলন অনুষ্ঠিত হয়। কেন্দ্রীয় সম্মেলন পরবর্তী এক বছরের জন্য কেন্দ্রীয় কমিটি এবং কেন্দ্রীয় কার্যকরী কমিটির সদস্যদের নির্বাচন করে। বর্তমানে সমিতির মোট ১০টি অঞ্চলিক কমিটি এবং ২টি রাজ্য কমিটি আছে।
প্রতিটি আঞ্চলিক কমিটির অধীনে বহু শাখা কাজ করে। তবে পশ্চিমবঙ্গ তথা ভারতের বিভিন্ন জায়গার একাধিক শাখা, সেখানে কোন নির্দিষ্ট আঞ্চলিক কমিটি গঠিত না হওয়ায় তারা সরাসরি কেন্দ্রীয় কমিটির অধীনে কাজ করে। বর্তমানে সমিতির প্রায় ৮০টি শাখা সংগঠন আছে। এদের মধ্যে ৩০টি অতি সক্রিয়।
নবীনচন্দ্র সেন

নবীনচন্দ্র সেন (জন্ম: ১০ ফেব্রুয়ারি, ১৮৪৭ - মৃত্যু: ২৩ জানুয়ারি, ১৯০৯) বাংলা সাহিত্যের একজন উল্লেখযোগ্য কবি।
চট্টগ্রাম জেলার রাউজান থানার অন্তর্গত পশ্চিম গুজরার (নোয়াপাড়া) সুপ্রসিদ্ধ প্রাচীন জমিদার পরিবারে তার জন্ম। তার পিতার নাম গোপীমোহন সেন এবং মাতার নাম রাজরাজেশ্বরী। 
পাঁচবছর বয়সে তিনি লেখাপড়া শুরু করেন। ১৮৬৩ সালে তিনি চট্টগ্রাম স্কুল (বর্তমানে চট্টগ্রাম কলেজিয়েট স্কুল) থেকে এন্ট্রান্স পরীক্ষায় প্রথমশ্রেণিতে উত্তীর্ণ হন। এরপর উচ্চশিক্ষার জন্য কলকাতা যান। ১৮৬৫ সালে তিনি কলকাতার প্রেসিডেন্সি কলেজ (বর্তমান প্রেসিডেন্সি বিশ্ববিদ্যালয়) থেকে দ্বিতীয় বিভাগে এফএ এবং জেনারেল অ্যাসেমব্লিজ ইন্সটিটিউশন (স্কটিশচার্চ কলেজ) থেকে ১৮৬৯ সালে বিএ পাশ করেন। 
বি.এ. পাশ করার পরে প্রেসিডেন্সি কলেজের অধ্যক্ষ সাট্ক্লিফ এর সুপারিশে নবীনচন্দ্র কলকাতার বিখ্যাত হেয়ার স্কুলে তৃতীয় শিক্ষক হিসাবে নিয়োগ পান। কিছুদিন পরে বেকার হয়ে পড়েন। পরে ডেপুটি ম্যাজিষ্ট্রেট নিয়োগের প্রতিযোগিতামূলক পরীক্ষায় অংশগ্রহণ করে উত্তীর্ণ হন। মাত্র একুশ বছর বয়সে তিনি কর্মজীবনে প্রতিষ্ঠিত হন। প্রথমে ১৭ জুলাই ১৮৬৮ বেঙ্গল সেক্রেটারীয়েটের এসিষ্ট্যাণ্ট পদে যোগ দেন। ২৪ জুলাই ১৮৬৯ যশোরে ডেপুটি ম্যাজিষ্ট্রেট ও ডেপুটি কালেক্টর পদে তাকে পদায়ন করা হয়। কর্মজীবনে তিনি বাংলা, বিহার, ত্রিপুরার অনেকস্থানে দক্ষতার সাথে দায়িত্ব পালন করেন। তিনি দুই দফায় মোট প্রায় আটবছর ফেনীতে ডেপুটি ম্যাজিষ্ট্রেট ও ডেপুটি কালেক্টর হিসেবে কর্মরত ছিলেন। এসময় তিনি অনন্য কর্মদক্ষতায় একটি জঙ্গলাকীর্ণ স্থানকে মনোরম শহরে পরিণত করেন। ১৮৮৬ খ্রিষ্টাব্দে তিনি ফেনী হাই স্কুল প্রতিষ্ঠা করেন। যা বর্তমানে ফেনী সরকারি পাইলট হাই স্কুল। প্রায় ছত্রিশ বছর সরকারি চাকুরি করার পরে ১ জুলাই ১৯০৪ অবসর গ্রহণ করেন। চাকুরির শেষ লগ্নে তিনি রানাঘাটের মহকুমা শাসক হয়ে এসেছিলেন।
নবীনচন্দ্রের প্রথম কবিতা "কোন এক বিধবা কামিনীর প্রতি" প্রকাশিত হয় তৎকালীন অন্যতম খ্যাতনামা পত্রিকা "এডুকেশন গেজেট"-এ, যখন তিনি এফ.এ (বর্তমান উচ্চ মাধ্যমিক) শ্রেণির ছাত্র। তার প্রথম বই "অবকাশরঞ্জিনী"র প্রথম ভাগ প্রকাশিত হয় ১২৭৮ বঙ্গাব্দের পহেলা বৈশাখ এবং এর দ্বিতীয় খণ্ড প্রকাশিত হয় ২৯ জানুয়ারি, ১৮৭৮ এ। শেষের কাব্য তিনটি( রৈবতক,কুরুক্ষেত্র,প্রভাস) আসলে একটি বিরাট কাব্যের তিনটি স্বতন্ত্র অংশ। এই কাব্য তিনটিতে কৃষ্ণচরিত্রকে কবি বিচিত্র কল্পনায় নতুনভাবে ফুটিয়ে তুলেছিলেন। কবির মতে আর্য ও অনার্য সংস্কৃতির সংঘর্ষের ফলে কুরুক্ষেত্রযুদ্ধ হয়েছিল। এবং আর্য অনার্য দুই সম্প্রদায়কে মিলিত করে শ্রীকৃষ্ণ প্রেমরাজ্য স্থাপন করেছিলেন। নবীনচন্দ্র ভগবতগীতা এবং মার্কণ্ডেয়-চণ্ডীরও পদ্যানুবাদ করেছিলেন। নবীনচন্দ্রের কবিত্ব জায়গায় জায়গায় চমৎকার কিন্তু কবি এই চমৎকারিত্ব সব জায়গায় বজায় রাখতে পারেন নি। এই কারণে এবং কাব্য বাঁধুনি না থাকায় নবীনচন্দ্রের কবিত্বের ঠিকমত বিচার করা কঠিন হয়ে পড়েছে। নবীনচন্দ্র কিছু গদ্যরচনাও করেছিলেন। তার আত্মকথা আমার জীবন একটি উপন্যাসের মত সুখপাঠ্য গ্রন্থ। তিনি ভানুমতী নামে একটি উপন্যাসও রচনা করেছিলেন। 
নবীনচন্দ্রের মহাকাব্যের মধ্যে রয়েছে 
নবীনচন্দ্রের অন্যান্য কাব্যগ্রন্থের মধ্যে উল্লেখযোগ্য দুই ভাগ